Bengkel Penulisan Kreatif GEMA 2021 dalam Talian

Kota Bharu –Perjuangan untuk memartabatkan kesusasteraan tanah air tidak harus terhenti meskipun dunia hari ini dilanda oleh pandemik COVID-19. Justeru, menyedari hakikat itulah Gabungan Penulis Muda Negeri Kelantan (GEMA), Dewan Bahasa dan Pustaka Wilayah Timur (DBPWT) serta Majlis Kebudayaan Negeri Kelantan (MKNK) telah mengambil inisiatif menganjurkan Bengkel Penulisan Kreatif dan Deskriptif 2021 bermula 19 Februari hingga 20 Mac 2021 bertempat di Dewan Seminar DBP Wilayah Timur, Kota Bharu, Kelantan secara dalam talian. Sambutan yang diterima amatlah menggalakkan, malah pesertanya bukan sahaja dari negeri Kelantan tetapi seluruh negara. Pihak urus setia terpaksa mengehadkan penyertaan kepada hanya 100 orang sahaja atas alasan kekangan talian yang terhad.

Antara objektif mengadakan bengkel tersebut adalah untuk membimbing peserta mendalami serta menguasai genre penulisan puisi, cerpen dan rencana. Selain itu, pihak penganjur berhasrat untuk melahirkan lebih ramai penulis kreatif yang berbakat dan berpotensi bagi mengisi ruang-ruang penulisan sedia ada, dalam media bercetak ataupun dalam talian.

Beberapa penceramah jemputan diundang menyampaikan ceramah mereka secara dalam talian. Antara penceramah yang diundang termasuk Sasterawan Negeri Kelantan Rosli K. Matari, Dr. Shamsudin Othman, Dr. Maskiah Hj. Masrom, Dr. Abdullah Yusof, S.M. Zakir, Hj. Abdul Mubin Ismail, dan Nimoiz TY. Bagi slot sesi penciptaan dan pemurnian karya pula, peserta dibimbing oleh beberapa orang fasilitator yang terdiri daripada Dr. Muhamad Fadzil Yusof, Dr. Abdullah Yusof, Hj. Ezani Hj. Daud, Hj. Aminuddin Mamat, Mohd. Zizee Setapa, dan Tuan Siti Mastazameatun Long Tuan Kechik.

Sesi bengkel dijalankan pada setiap hari Jumaat dan Sabtu bermula pukul 8.30 pagi hingga 12.30 tengah hari. Pada minggu pertama dan kedua, peserta akan mengikuti ceramah-ceramah yang disampaikan oleh penceramah jemputan. Mereka akan didedahkan dengan teori serta pengalaman oleh para penceramah. Pada minggu keempat dan kelima pula, mereka dibahagikan kepada beberapa kumpulan dengan dibimbing oleh fasilitator-fasilitator berpengalaman. Karya-karya yang dihasilkan akan dibedah serta dimurnikan bersama-sama fasilitator masing-masing.

Pada peringkat permulaan, sesi bermula pada 19 Februari 2021 dengan penyampaian ceramah oleh Nimoiz TY (Puisi) dan Dr. Maskiah Masrom (Cerpen). Pada hari kedua pula, slot ceramah telah dikendalikan oleh Dr. Abdullah Yusof (Rencana) dan diikuti oleh SM Zakir (Cerpen). Pada minggu berikutnya, iaitu 26 Februari 2021, para peserta telah berinteraksi dengan Sasterawan Negeri Kelantan, Rosli K. Matari dan diikuti dengan ceramah tentang puisi oleh Hj. Abdul Mubin Ismail. Sesi bersama penceramah jemputan berakhir pada 27 Februari 2021 dengan menampilkan Dr. Shamsudin Othman.

Bermula pada 5 Mac 2021, para peserta dibahagikan kepada beberapa kumpulan untuk sesi penciptaan dan pemurnian karya dengan dibantu oleh fasilitator-fasilitator berpengalaman bagi setiap kumpulan. Antaranya, termasuk Dr. Muhamad Fadzil Yusof (Puisi dan Cerpen), Dr. Abdullah Yusof (Rencana), Hj. Ezani Hj. Daud (Puisi dan Cerpen), Mohd. Zizee Setapa (Puisi dan Cerpen), Hj. Aminuddin Mamat (Puisi dan Cerpen), dan Tuan Siti Mastazameatun Long Tuan Kechik (Cerpen).

Setiap karya akan dibicarakan serta ditambahbaikkan supaya lebih mantap dan kemas bagi tujuan penghantaran kepada pihak penerbitan. Sesi pembedahan karya akan disusuli dengan sesi pemurnian karya oleh para fasilitator berserta para peserta. Sesi ini memerlukan penelitian dan kekemasan ketika menghasilkan karya. Setiap peserta wajib menyiapkan sekurang-kurangnya sebuah karya pada akhir sesi dengan bantuan para fasilitator masing-masing.

Sebagaimana lazimnya, pihak penganjur akan mengumpul karya-karya peserta yang dihasilkan sepanjang berbengkel dan dibukukan dalam antologi. Saban tahun, GEMA mengambil inisiatif untuk menerbitkan antologi puisi dan cerpen hasil karya para peserta bengkel. Karya-karya yang termuat dalam antologi tersebut akan dinilai oleh pihak panel penilai Sayembara Penulisan Kreatif 2021 untuk diberi hadiah.

Sebanyak tiga karya terbaik akan dipilih bagi memenangi hadiah utama, manakala tujuh karya akan diberi hadiah penghargaan bagi setiap kategori, iaitu puisi dan cerpen. Para pemenang akan diraikan dalam satu majlis khas yang akan diadakan kemudian.

Kemuncak pengisian Bengkel Penulisan Kreatif dan Deskriptif GEMA 2021 dalam talian ini berakhir dengan sesi Bicara Editor yang berlangsung pada 27 Mac 2021. Beberapa orang editor tamu dari DBP telah dijemput untuk sesi ini, diketuai oleh Hj. Razali Che Mat, Pengarah Penerbitan, Bahagian Penerbitan DBP. Turut dijemput untuk sesi ini ialah Dr. Rosmani Omar, Ketua Editor Bahagian Majalah DBP dan Puan Nurul Julia Alani Henry, Ketua Editor Bahagian Buku Sastera DBP. Sesi bersama-sama ketiga-tiga editor ini berlangsung secara dalam talian dari DBP Kuala Lumpur dan berinteraksi dengan para peserta yang berada di Dewan Seminar, DBPWT.

Peserta juga berpeluang bersemuka dengan Encik Mohd Nazmi Yaakub, Pengarang Berita dan Kandungan Berita Harian serta Puan Norzana Razaly (Zanazanzaly), Pengarang majalah Qiadah di Dewan Seminar. Keseluruhan sesi ini dapat diikuti melalui Facebook dan juga secara dalam talian oleh para peserta dari luar negeri Kelantan. Para peserta dapat berlintas langsung dengan para editor serta berdialog dengan mereka.

Majlis perasmian penutup berlangsung pada 27 Mac 2021 telah disempurnakan oleh Yang Berhormat Dato’ Haji Hasan Mahamood, Timbalan Pengerusi Jawatankuasa Perpaduan Masyarakat, Kebudayaan, Warisan dan Pelancongan Negeri Kelantan mewakili Yang Berhormat Mejar (B) Dato’ Haji Md Anizam Ab. Rahman.

Turut hadir menyampaikan sijil kepada para peserta ialah Yang Berbahagia Datuk Haji Abang Sallehuddin Abang Shokeran, Ketua Pengarah DBP, diiringi Yang Berusaha Encik Mohd Azam Juhari, Pengarah DBP Wilayah Timur, serta Yang Berbahagia Dato’ Haji A. Aziz Derarman, mantan Ketua Pengarah DBP merangkap Presiden Peradaban. Acara berakhir dengan majlis pelancaran tiga buah buku yang diterbitkan oleh GEMA hasil karya para ahlinya oleh Dato’ Haji Hasan Mahamood.

Buku-buku yang dilancarkan ialah antologi pantun Kelantan dalam Pantun yang memuatkan pantun-pantun yang ditulis oleh para penulis dari Kelantan. Manakala dua buah buku lagi ialah kumpulan puisi Bayang-bayang di Air karya Ezani Haji Daud serta kumpulan cerpen Dalam Lebat Hujan hasil karya Noor Aneta Salleh yang kedua-duanya ahli GEMA.

Melalui ucapannya, Dato’ Haji Hasan melahirkan hasrat serta menyandarkan harapannya kepada para penulis Kelantan agar terus berkarya dengan lebih tekun demi memartabatkan seni sastera dan budaya Kelantan yang mendapat jolokan “lubuk budaya dan sastera”. Sememangnya, terdapat ramai tokoh dan penulis besar pada peringkat kebangsaan mahupun antarabangsa lahir di negeri ini.

Encik Zainal Abidin Muhamad, Ketua Satu GEMA mengucapkan penghargaan terima kasih kepada semua pihak yang telah menjayakan program ini serta berharap agar para peserta bengkel dapat mempertajamkan ilmu penulisan masing-masing, khususnya dalam penulisan kreatif ini. Tidak mustahil jika suatu hari nanti mereka muncul sebaris dengan penulis-penulis besar di negara ini.


Empat Novel Besar dan Langka S. Othman Kelantan Diterbitkan Semula

Untuk mendapatkan maklumat terkini, ikuti kami melalui Telegram

Kuala Lumpur –  Penerbitan semula karya klasik tulisan Sasterawan Negara S. Othman Kelantan oleh Nusa Centre bukan hanya membolehkan pembaca khususnya generasi muda mengenali susuk sasterawan hebat itu, namun lebih hebatnya penerbitan semula ini dibuat oleh anaknya sendiri, penerima Anugerah Penulisan Asia Tenggara (SEA Write) 2011, Syed Mohd Zakir atau S.M. Zakir.

Angin Timur Laut, Norbani, Ustaz dan Nagoho Astana kembali menemui pembaca bukan hanya atas sebab empat judul ini merupakan karya Sasterawan Negara yang seharusnya diberi penghormatan tetapi bagi S.M. Zakir, hal ini juga kerana rasa kasih sayang terhadap bapanya.

“Usaha ini lebih mudah kerana semua hak cipta itu memang dipegang kami kerana diterbitkan oleh syarikat keluarga.

“Ada juga sebahagian hak cipta sudah dilepaskan oleh penerbitan,” katanya.

Tambah S.M. Zakir, buat masa ini, semua naskhah itu diterbitkan sebanyak 500 salinan sahaja. Namun katanya, tidak semua judul tulisan S. Othman Kelantan dapat diterbitkan kerana hak penerbitan masih dipegang oleh Dewan Bahasa dan Pustaka (DBP).

“Kami akan berunding dengan DBP untuk menerbitkan semula karya beliau. Buat masa ini, kami terbitkan empat dahulu.

“Sebenarnya usaha penerbitan semula ini rumit dan membabitkan banyak kos sebab kerjanya mengambil masa yang lama, iaitu hampir dua tahun. Saya perlu taip semula semua karya itu satu persatu,” katanya.

S. Othman Kelantan mungkin lebih dikenali menerusi naskhah Juara (1976) yang turut difilemkan, selain Orang Kota Bharu (2003), tetapi sebenarnya terdapat lebih banyak karya beliau yang memukau.

Misalnya, Angin Timur Laut (1969) pernah disifatkan oleh Tan Sri Johan Jaafar sebagai magnum opus S. Othman Kelantan. Walau bagaimanapun, mungkin kerana karya-karya lain itu kurang kajian selain tulisan beliau sukar diperoleh di pasaran menyebabkan kebanyakannya tidak sampai kepada pembaca.

Novel Angin Timur Laut, Norbani, Ustaz dan Nagoho Astana akan berada di pasaran pada 10 April 2021.


Fitrah Sastera dan Kemundurannya

Dengan kemunculan pelbagai cabaran pada alaf baharu, adakah bentuk sastera mampu duduk selesa tanpa perubahan? Mohd Fadzil Yusof cuba merungkaikan peranan dan fitrah sastera dan cabaran-cabaran masa kini yang dihadapinya.

Selepas beberapa ketika, sastera merupakan bidang paling “eksklusif” bukan kerana sifat ketulenannya dan membeza-bezakan khalayak, namun yang tampak lagi ialah garisan-garisan cabaran yang kian menebal pada setiap petanda di sempadan masa, faktor teknologi siber, dan seterusnya perubahan zaman yang tidak mudah dibaca. Tindakan menangani perubahan-perubahan ini dalam wadah sastera sebenarnya menarik. Seeloknya hal ini ditelaah agar dapat membaca fitrah sastera itu sendiri dengan penuh nyata dan kesedaran.

Dalam makna yang lebih langsung, sastera merupakan bidang yang mempunyai cabaran terbesar dalam usaha mengharungi perubahan yang berlaku dalam dunia globalisasi. Cabarannya bukan lagi cabaran perdana, malah sejagat. Dalam hal lain, sastera sudah dianggap ranah yang paling “kental” kerana banyak mengambil peranan falsafah. Betapa sastera bukanlah suatu bidang “lembut” tetapi juga dianggap “keras” bagi pelbagai era dan perkembangan ilmu manusia.

Sekarang selepas COVID-19 dan runtunan lain yang pasti datang selepas ini, apakah bekalan dan persediaan sastera untuk manusia?

Sastera telah bermula sejak manusia mula mengenal bahasa itu sendiri. Sastera kemudian berkembang seiring dengan pemikiran manusia, menurut isi hati dan budi manusia juga. Manusia tetap mendapatkan sentuhan sastera, menjalinkan hubungan akrabnya dengan sastera sepanjang masa, sehingga manusia dapat menjadi lebih manusia dan terus berjuang demi kemanusiaannya. Sastera tetap bersahabat dengan manusia, memberikan kemampuannya. Sastera sentiasa hadir di hadapan manusia, menempatkan makna daripada seminimumnya kepada semaksimal mungkin, sehingga manusia dapat bertindak balas untuk melangsungkan pemikirannya dalam pelbagai pengertian dan renungan.

Kebijaksanaan dapat dizahirkan daripada sastera hasil melalui hubungan yang cukup erat tadi. Datanglah pencerita, pengarang, pendeta, penyair, penulis, novelis, sehinggalah agamawan, politikus, doktor, dan pemikir. Untuk kalangan yang terkebawah (mungkin pembaca yang pasif), sastera tetap menzahirkan diri dengan segala kemungkinan dan menjadi wadah pemancar selain mungkin hanya “menghiburkan hati”.

Manusia terus menjadi pembaca sastera, menekuni, membelah isinya, merasai nikmatnya dan segala-gala yang mungkin dijuadahkan oleh sastera dapat dirasai dengan sebaik mungkin. Sastera juga sentiasa membuka ruang untuk luahan dan pandangan, mempersilakan pengarangnya menggalurkan makna-makna, yang kadangkala patut dan indah atau bijaksana apabila kena dengan gaya dan seninya. Tidak sesempit yang lain, sastera meluaskan ruang tamunya, dan peranannya mulai meluas dan membesar mengikut latar bangsa, budaya, adat, sosiopolitik, geografi, sejarah, falsafah, malah agama. Sastera tetap mengikut peredaran zaman, mengadun dengan baik, berasimilasi dengan segala kematangannya, melahirkan ciri-ciri unik baharu, wawasan fikir yang unik dan berbeza, bertransformasi dari semasa ke semasa. Apabila khalayaknya semakin berubah, sastera juga tampak berubah, malah lebih cekal menerima perubahan.

Apabila pengarang menulis subjek baharu, suara-suara ideologi turut sama disambut olehnya. Suara itu sentiasa menampilkan sikap demokrasi dan harmoni kemanusiaan, lebih-lebih lagi apabila diajak dalam persada pentas wacana yang terbuka, malah dikongsi bersama oleh apa-apa bangsa dan ras yang ada. Sastera menjadi penyatu, pendorong, penguat keyakinan dalam wadah perpaduan.

Dalam masa yang singkat juga, sastera segera mengiringi pelbagai usaha. Mungkin secara dominan atau sekadar minima sahaja. Tidak kisah sebenarnya, kerana sastera tidak harus dibaukan dengan satu bau. Tidak harus diwarnakan dengan satu warna sahaja. Tidak harus dicorakkan dengan suatu corak sahaja. Sastera mempunyai nilai sejagatnya yang menjadi pati pada pembentukan fitrah kesusasteraannya, iaitu untuk kedamaian manusia itu sendiri. Lalu bangkitlah suara membebaskan, mendamaikan, meluruskan, mempropagandakan, mengkritik, dan mereaksi sesuatu permasalahan. Semua itu bertolak daripada rencana sastera yang memanusiakan, bukan untuk tujuan tertentu yang dikhilafkan, atau dipecahperintahkan atas apa-apa tujuan yang kabur atau yang tidak dapat dipastikan.

Sastera begitu mudah mendekati, meramahi, mematutkan dan membijaksanakan. Namun terus tinggal persoalan, lebih-lebih lagi akhir-akhir ini – apakah hala tuju sastera yang makin disisih perlahan-lahan daripada lingkungan perdana? Sedikit demi sedikit, kelihatan, diperlahankan gerak kreatifnya, makin dikonsepkan dan dislogankan citranya, atau dikerangkakan kesenjangannya.

Ciri kesusasteraan yang sangat moderat ini, tidak membantu khalayak luar sastera untuk mendapatkan maklum balas yang positif tentang sastera. Mungkin disebabkan oleh Leo Tolstoy bukanlah ahli politik, atau Jorge Luis Borges bukan negarawan, dan Ibn Muqaffa’ bukan agamawan yang terbilang? Ya, mungkin begitulah faktornya.

Dan, pandangan terhadap sastera juga kelihatan menguncup, meredup, sehingga sastera diletakkan di hujung desa permai, tenang dengan sumur, angin, bayu, atau tepian pantai yang sunyi dan terasing, tidak lagi perlu bergabung atau bercanda dengan kota metropolitan, dasar-dasar kenegaraan, hak-hak tertindas dan sebagainya. Sering kali juga dianggap senyap dalam kamarnya, berbicara lewat huruf dan kata, dari pagi sampai malam tanpa memandang keluar jendela dan bertanya, ada apa di bawah sana? Ada apa pada bising dan riuh-rendah yang baru sudah?

Sastera masih sepi dengan segala kesepian gunung, tinggal di tempat yang hanya akan dikunjungi oleh orang yang dekat dengan alam. Mungkin juga kerana hutan belantara yang kian terpupus itu, atau terganggu itu juga sudah tidak lagi sesuai untuk pertapaan (yang sebenarnya suatu tempat yang paling enak untuk bertafakur merenung ciptaan Yang Maha Pencipta), lalu seseorang yang moden merasakan sastera harus didiamkan atau dianggap suatu hal yang polos lagi sia-sia.

Sastera yang dahulunya “bertafahus” manusia, isi hati dan pemikirannya sekarang mulai tidak diendahkan. Sastera yang selalu dibaca hingga lewat malam, sekarang sudah tiada maknanya lagi dengan adanya drama-drama yang kurang tenang berbicara, penuh bumbu populisme sehingga terkadang sukar untuk menjejak kemanusiaannya. Dalam keadaan sebegitu rencam, apakah pilihan yang ada?

Adakah sastera dilihat tidak langsung berperanan? Masih sepi dan “bujang” dengan gayanya. Mungkin semakin kurang gaya sebenarnya, tidak lagi “macho”, kerana seakan-akan kehilangan ciri matangnya. Entah mengapa, sastera semudahnya dianggap sebagai sebuah majalah yang konyol, cerpen yang comot atau lukisan yang tidak mudah difahami. Lalu, sastera tidak punya penghayatnya, tiada pentafsirnya. Tiada pun yang mahu merasainya. Tiada isi yang penting dalamnya, kata mereka.

Justeru, apakah persediaan yang sastera ada, bekalan yang sastera dapat rencanakan kepada generasi muda atau masa depan? Mnifesto apakah yang dapat dijanjikan buat para pengundi di seluruh dunia hari ini atau esok, selain hanya novel, cerpen, sajak atau drama? Tentu “orang atau ahli sastera” perlu memikirkannya, persediaan-persediaannya yang mungkin dapat “mempermuda” sastera dan melestarikannya agar selalu relevan dengan bahasa zamannya, lantas menjadi lebih bermakna pada setiap generasi. Begitulah.

Mohd Fadzil Yusof menulis puisi, rencana dan cerpen. Karyanya pernah tersiar dalam akhbar Berita Harian, Mingguan Wasilah, Harian Metro, Mingguan Utusan Melayu, majalah Dewan Sastera, Nur, Siasah, Dewan Budaya, Tunas Cipta, dan Milinea Muslim. Karya bukunya termasuk novel Berahi Sukma (ITBM, 2015), kumpulan cerpen Terbang Layang-layang (DBP, 2016), dan kumpulan puisi Buku Kenangan Kala Pemukiman (DBP, 2019).


Mengadaptasi Novel Perlu Alternatif Baharu

Untuk mendapatkan maklumat terkini, ikuti kami melalui Telegram

Lantaran sukar memperoleh skrip filem yang bermutu tinggi, beberapa pihak mula menyarankan agar pengadaptasian novel dilipatgandakan dalam dunia perfileman tempatan. Dalam masa yang sama, krisis kekurangan karya yang baik belum pasti dapat diatasi jika pengadaptasian tersebut tetap hanya menghasilkan skrip yang lemah, meskipun daripada novel yang bagus.

Malah, anggapan bahawa tugas menghasilkan skrip filem daripada novel lebih mudah kerana cerita, plot dan watak sudah tersedia tidak benar. Sebenarnya, pengadaptasian daripada novel jauh lebih sukar dan mempunyai cabarannya yang tersendiri.

Terdapat beberapa aspek dalam novel yang tidak dapat difilemkan. Misalnya, sesuatu adegan atau inti cerita yang terlalu panjang. Jika ditinggalkan pula, pasti akan terjadi kekurangan atau penyimpangan. Mereka yang telah membaca novel lalu menonton filem tersebut akan berasa kecewa atau kurang puas hati.

Sejak 1950-an, Chinta Gadis Rimba (Harun Aminulrashid), Rumah itu Dunia Aku (Hamzah Hussein), Bukan Salah Ibu Mengandung (Harun Hassan), Langit Petang (Sasterawan Negara [SN] A. Samad Said), Ranjau Sepanjang Jalan (SN Shahnon Ahmad), Ombak Rindu (Fauziah Ashari), dan Lagenda Budak Setan (Ahadiat Akashah) merupakan antara filem adaptasi novel.

Walau bagaimanapun, ramai pembaca yang menonton filem-filem tersebut tidak mendapat keseronokan seperti ketika membaca novel asalnya. Pengkritik juga mendapati Langit Petang, arahan Shahrom Mohd. Dom gagal memahami beberapa ciri utama yang mendasari novelnya.

Ranjau Sepanjang Jalan (arahan Datuk Jamil Sulong) pula dianggap terlalu setia mengikut novel sehingga menjadi filem yang lebih bersifat dokumentari.

Novel menggunakan kekuatan kata-kata, manakala filem menggunakan kekuatan visual. Novel bersifat konseptual dan deskriptif, filem pula perceptual, dan presentational, yang menuntut pemahamannya yang tersendiri. Pengadaptasi novel harus menganggap karya itu sebagai bahan mentahnya, lalu mencipta struktur dan pengucapan yang tersendiri.

Antara perkara penting dalam pengadaptasian ialah pengekalan semangat novel asal. Para pembikin filem juga perlu memastikan bahagian perubahan ataupun pengurangan daripada novel yang manakah akan merosakkan atau memperbaik filem yang dihasilkan.

Pengekalan inti dan semangat novel memberikan tafsiran serta bahasa yang tersendiri pada filem yang diusahakan. Hal inilah yang diharapkan dan diutamakan walaupun sukar. Dalam kata lain, pengadaptasian tidak semena-mena membunuh keasliannya.

Menurut pensyarah Pusat Pengajian Asasi Seni Kreatif ASWARA, Azlim Ibrahim, masalah pengadaptasian mungkin berpunca daripada kurangnya penguasaan ilmu penulisan skrip dan bukan kerana tidak memahami format skrip.

Katanya lagi, ramai penganjur bengkel skrip sekarang mengajar menggunakan format lama meskipun kini sudah banyak perisian baharu yang diperkenalkan.

Walau bagaimanapun, Azlim bertegas bahawa kebanyakan pembikin filem sekarang kurang mengetahui cara terbaik untuk membina struktur, konflik dan dialog yang baik.

“Barangkali juga kerana karyawan filem kurang membaca novel besar tempatan dan antarabangsa. Kemahiran penggunaan bahasa filem yang sinematik amat penting, sepertimana penguasaan gaya bahasa dalam novel untuk menyampaikan makna dan keindahannya,” tambahnya.

Azlim mencadangkan pengadaptasian novel besar sasterawan tempatan menjadi pilihan para pembikin filem untuk membikin “filem kenegaraan” agar “mutu”nya dapat diterjemahkan menjadi filem yang bermutu, dengan penglibatan karyawan dan penerbit yang berintegriti tinggi.

Bagi mencari penyelesaian tuntas, Rozan Azen Mat Rasip berpendapat novelis dan penulis skrip atau sutradara perlu sama-sama bertoleransi agar pengabaian semangat novel ataupun bahasa sinema dalam filem tidak berlaku apabila kedua-dua pihak berkompromi secara kreatif. Hal ini mampu menghasilkan sebuah skrip adaptasi yang “baharu” – menggabungkan kehendak kreatif kedua-dua genre.

Kata aktivis seni sastera itu lagi, penonton dan pembaca tetap akan faham bahawa karya itu sebuah hasil yang baharu, dan tidak terikat tegar dengan sumber asalnya.

Walau bagaimanapun, tambah Rozan, kematangan pembaca-penonton juga diperlukan agar memahami filem tersebut ialah adaptasi yang membawa dimensi baharu yang telah disesuaikan menjadi filem.

Justeru, kata mantan Setiausaha Agung Persatuan Teater Malaysia itu, tidaklah berlaku banyak perbezaan antara semangat novel dengan adaptasi filem.

Rozan turut mencadangkan para sutradara untuk mencari kesesuaian yang terbaik dalam pengadaptasian, sama ada disebabkan oleh novel yang lemah sehingga menyukarkannya menjadi sebuah filem yang menarik, ataupun untuk mengelakkan isi atau plot yang menarik dalam novel tersisih tanpa disedari.

Tegasnya, penulis skrip atau sutradara perlu membaca, mengikuti dan mendapatkan semua kritikan terhadap novel itu sebagai panduan agar segala kelemahan dapat dielakkan dalam proses pengadaptasian.


Satu Dekad Dewan Sastera

Untuk mendapatkan maklumat terkini, ikuti kami melalui Telegram

Sempena Jubli Emas Dewan Sastera pada tahun ini, kami siarkan kembali esei sorotan khas oleh S. Jaafar Husin tentang kelahiran awal Dewan Sastera pada Januari 1971 di bangunan Percetakan  Ari di Jalan Riong, Bangsar, Kuala Lumpur. Saat legenda itu ditunggu-tunggu oleh pengarang setianya, Sasterawan Negara Usman Awang dan Latiff Mohidin. Esei ini pernah tersiar dalam isu 10 Tahun Dewan Sastera, Januari/Februari 1981 sempena sambutan Satu Dekad Dewan Sastera (1971-1981).

Sepuluh tahun dulu bukan macam sekarang. Sebagaimana dengan majalah Dewan Masyarakat, begitulah dengan Dewan Sastera, kami sidang pengarang kononnya jadi ‘pakar’ dalam semua bidang kerja penerbitan.

Menjelang subuh, Latiff Mohidin yang sepanjang malam berada di Percetakan Art di Jalan Riong bersama Usman Awang, baru terasa lapar. Mereka keluar mencari kalau-kalau ada kedai yang masih atau telah dibuka. Sebuah kedai kopi, roti bakar dan beberapa cawan kopi O. Tapi mereka tidak lama di situ. Rasa ghairah dan tidak sabar memaksa mereka kembali ke percetakan.

Kira-kira jam enam pagi, 13 Januari 1971, Usman dan Latiff, lesu tapi puas, meninggalkan Percetakan Art, masing-masing membawa pulang seorang senaskhah majalah Dewan Sastera, keluaran sulungnya. “Saya bersama Usman Awang sejak siang di Percetakan Art,” cerita Latiff ketika ditemui. “Saya bekerja secara sukarela,” sambungnya. “Memang sejak dari mula terbitan pertama Dewan Sastera dikerjakan di Dewan Bahasa, saya membantunya, terutama dalam hal reka bentuk, bersama pereka bentuk Dewan, Hassan Majid.

“Setelah Dewan Sastera mula terbit, saya terus membantu setakat terdaya. Saya berusaha mencari bahan, terutamanya sketsa. Saya bawa majalah itu ke mana-mana, tunjuk kepada kawan-kawan. Bersama-sama Hassan Majid saya memilih sketsa-sketsa untuk disiarkan.”

Maka lahirlah Dewan Sastera, yang sejak beberapa lama menjadi buah mimpi begitu ramai penulis tanah air. Terbitlah sebuah majalah yang mulanya dikendalikan oleh Kamaludin Muhammad (Keris Mas) sebagai ketua pengarangnya, dengan Usman Awang, Abdullah Hussain dan Ahmad Kamal Abdullah (Kemala) sebagai sidang pengarangnya. Tiba ke bilangan keduanya, anggota sidang pengarang ini ditambah pula dengan Abu Yazid Abidin (Allahyarham), Salleh Daud, A. Wahab Muhammad (Awam il-Sarkam) dan A. Karim Abdullah. Merekalah yang bekerja, dengan Usman sebagai penggerak utamanya, saban bulan, di pejabat mahupun di percetakan, mengendalikan sebuah majalah yang merupakan “tanda perkembangan kebudayaan urbanisasi moden tanah air yang belajar mengimbangi pembangunan mentalnya … satu percubaan dan refleksi dari kebudayaan kita yang membanteras batas-batas bangsa/keturunan untuk membina kebudayaan nasional dengan identiti kita sendiri tanpa menutup dan memencilkan diri dari kebudayaan dunia yang maju.” (Sidang Pengarang Dewan Sastera, Februari 1971).

Sambutan yang diterima oleh Dewan Sastera jelas amat menggalakkan. Memetik Sidang Pengarang April 1971: “Di luar dari dugaan, Dewan Sastera yang kami cetak untuk keluaran bulan April ini dengan jumlah sekali ganda tambahannya dari jumlah cetakan keluaran pertama bulan Januari lalu. Hal ini suatu tanda yang amat jelas tuntutan masyarakat pembaca yang memerlukan majalah khusus mengenai sastera.”

Masa itu ialah masa yang penuh dengan pencarian dan percubaan bagi Dewan Sastera. Perkembangannya, sebagaimana bentuk dan coraknya berkembang dan berubah, begitu jugalah tenaga yang mengerjakannya. Anggota sidang Pengarangnya turut berubah dari waktu ke waktu. Petugas-petugas baharu mengambil alih dan menyambung tugas mereka yang awal. Demikian antara redaksi Dewan Sastera selama sepuluh tahun usianya tercatat nama-nama seperti Shamsuddin Jaafar, Suhaimi Haji Muhammad, Zainal Abidin Bakar dan Wan Omar Ahmad. Selain Hassan Majid, perekabentuk-perekabentuk Rashid Osman, Israry, Mali Haji Munji dan teman-teman mereka turut menyumbangkan tenaga yang amat diperlukan oleh Dewan Sastera. Sedang Mohamad Alii Zakaria dan crewnya dari Cawangan Seni Foto menyumbangkan tenaga mereka menyediakan gambar-gambar yang menghiasi kulit dan juga isi Dewan Sastera. Sementara itu, Dewan Sastera tidak akan terbit sebagaimana bentuknya tanpa kerjasama yang amat mesra daripada teman-teman dan percetakan. Antara mereka, Maniam, Lim, Kok Wah dan pembantu-pembantu mereka, adalah nama-nama yang payah untuk tidak disebut.

Semasa Dewan Sastera mula terbit, Baharuddin Zainal (Baha Zain) berada di Jakarta melanjutkan pelajarannya. Baha merupakan antara orang yang terawal terlibat dalam usaha melahirkan majalah ini. Bila Baha pulang dari Jakarta dia bertugas sebagai Ketua Cawangan Kajian, di Bahagian Pembinaan dan Pengembangan Sastera. Dan apabila Keris Mas bersara, Baha mengambil alih tempatnya sebagai ketua bahagian tersebut, sekali gus Ketua Pengarah Dewan Sastera, satu kedudukan dan pertanggungjawaban yang amat bersesuaian dengan harapan dan cita-citanya sejak awal lagi. Dewan Sastera hari ini memasuki usianya yang kesepuluh, di bawah pimpinan Baha Zain.

Manakala Usman Awang, setelah hampir sepuluh tahun menjalankan tugas sebagai pengarang, meninggalkan tugasnya ini apabila dia dilantik sebagai Setiausaha Anugerah Sastera oleh Perdana Menteri. Setibanya usia Dewan Sastera sepuluh tahun ini, kami menanyakan Usman tentang suka dukanya, tentang pengalamannya mengendalikan majalah kesayangannya itu selama hampir sepuluh tahun.

Ditanya, bagaimanakah timbulnya idea untuk menerbitkan majalah Dewan Sastera?

Usman menegaskan: Saya fikir idea pokoknya memang telah ada dalam matlamat kedua Dewan Bahasa dan Pustaka, iaitu “Memajukan bakat kesusasteraan terutama dalam bahasa kebangsaan”. Cara memajukan bakat memang banyak. Ceramah, seminar, bengkal sudah banyak diadakan. Dan penulis atau bakat yang timbul pun makin banyak. Soalnya sekarang bakat yang begitu banyak, tulisan yang semakin banyak tidak ada tempat untuk menampungnya. Majalah Dewan Masyarakat dihujani dengan sajak dan cerpen yang begitu banyak, sedangkan setiap keluaran Dewan Masyarakat hanya sebuah dua cerpen dan sebuah dua sajak saja yang dimuatkan. Cerpen dan sajak yang begitu banyak semakin memenuhi fail. Penulis merungut, ada sajaknya tak dimuatkan, ada cerpennya tak disiarkan.

Waktu itu saya sering keluar berceramah. Jadi, bila bertemu dengan teman-teman penulis di luar ibu kota saya kempen dan suruh mereka desak Dewan Bahasa adakan majalah sastera. Dengan Zam Ismail dan kawan-kawan penulis Persatuan Penulis Johor, saya suruh mereka buat surat kepada Dewan desak supaya diterbitkan majalah sastera, begitu juga dengan Rejab F.I. di Perlis, dengan Jihaty Abadi di Kedah, dan juga dengan S. Othman Kelantan dan Alias Harun di Kota Bharu. Saya cadangkan supaya membuat desakan kepada pihak Dewan Bahasa untuk menerbitkan majalah khusus sastera. Saya tak fikir kempen begini berdosa dan melanggar peraturan dan undang-undang.

Secara konkritnya yang saya tetap ingat ialah saya dan Baha Zain menemui Pengarah Dewan Bahasa, Sdr. Hassan Ahmad (masa itu belum Datuk lagi). Dan masa itu Bahagian Pembinaan dan Pengembangan Sastera belum ada lagi. Bila kami kemukakan kepada Pengarah Dewan Bahasa, beliau nampaknya belum yakin dan belum merasa perlu lagi untuk Dewan Bahasa menerbitkan majalah sastera. Alasannya yang masih saya ingat ialah tidak ada tenaga dan tidak ada peruntukan wang. Kata Baha, soal tenaga dan soal wang adalah kecil. Itu boleh diatasi. Baha menyebutkan masalah kurangnya majalah untuk menampung karya penulis yang banyak. Saya ceritakan pengalaman sidang pengarang. Dewan Masyarakat berhadapan dengan karya penulis kreatif yang semakin bertambah. Dua puluh tahun dulu hanya beberapa buah majalah dan satu dua ruangan sastera akhbar yang menampung karya penulis, dan sekarang tempat menampung tak bertambah, tapi penulis bertambah berlipat ganda. Baha memajukan bakat sastera kebangsaan, tapi medianya tak ada. Secara nekad saya pula menawarkan diri untuk mengerjakan majalah sastera di samping menjadi pengarang Dewan Masyarakat. Tak payah tambah gaji dan tak payah beri elaun, kata saya meyakinkan. Dan Baha segera menyampuk: betul, saya sokong. Dalam hati saya berkata, Baha kalau fasal sokong bukan main cepat. Saya berani menyanggupi, sebab saya tahu teman-teman di Bahagian Umum banyak yang boleh membantu. Selain Baha yang saya harapkan tenaganya dan fikirannya, ada Noor Azam, ada Saleh Daud di samping Pak Awam (Awam il-Sarkam). Wijaya Mala (Almarhum), Abdullah Hussain, Kemala dan lain lagi.

Begitulah sekadarnya bagaimana saya menjadi pengarang Dewan Sastera di samping pengarang Dewan Masyarakat.

Bagaimana pengalaman sdr. menerbitkan isu pertama Dewan Sastera?

Usman: Sepuluh tahun dulu bukan macam sekarang. Sebagaimana dengan majalah Dewan Masyarakat, begitulah dengan Dewan Sastera, kami sidang pengarang kononnya jadi “pakar” dalam semua bidang kerja penerbitan. Daripada mengarang dan menerima karangan, daripada membaca dan mengedit atau menuliskan kembali, daripada menyemak pruf dan mencari gambar atau ilustrasinya, sampailah kepada menentukan ukuran, memilih type-face untuk tajuk dan menyediakan iklannya. Dan daripada semua ini sampailah kepada membuat lay-out, menentukan gambar kulit dan memilih warnanya dan menunggu di percetakan sehingga majalah terbit.

Penerbitan keluaran pertama Dewan Sastera agak kelam-kabut. Maklumlah, benda baharu dan ini merupakan tambahan tugas yang nyata tidak mudah. Beban menerbitkan Dewan Masyarakat ditambah dengan Dewan Sastera, dengan tenaga kuda yang kecil. Sidang pengarangnya ialah Abdullah Hussain dan Ahmad Kamal Abdullah (Kemala). Anehnya, orang yang bertungkus-lumus dengan saya di percetakan sepanjang malam membidani Dewan Sastera ialah Latiff Mohidin. Ketika itu, Latiff bukan saja masih solo, tetapi juga dia bekerja dengan dirinya sendiri. Latiff tinggal di rumah saya dan kadang-kadang ikut saya ke Dewan (pejabat). Jadi saya pergunakan bakatnya dan minatnya untuk membantu saya di percetakan. Latiff senang dengan suasana demikian – malangnya dia kerja tanpa upah. Latifflah yang membantu saya dalam soal teknik Dewan Sastera, malah di samping membaca pruf drama sebabak Yukio Mishima yang diterjemahnya untuk keluaran tersebut saya minta Latiff meneliti pruf karangan-karangan lain.

Jadi kalau saudara lihat teknik lay-out Dewan Sastera sekarang, meskipun sudah berbeza dengan teknik lay-out keluaran pertama, namun teknik pada halaman pertama Dewan Sastera tetap kekal sebagai gaya yang telah diukir oleh Latiff Mohidin.

Malam itu saya dan Latiff berada sepanjang malam di Percetakan Art, Jalan Riong, Kuala Lumpur menyemak pruf penghabisan. Ketika dinihari Latiff menyatakan perutnya lapar. Kami keluar mencari kedai yang masih buka. Di sebuah kedai kopi di mana penjaganya setengah tidur kami makan roti bakar dan minum kopi. Kami bawa roti dan kopi untuk teman-teman pekerja cetak. Pukul 6.00 pagi, 13 Januari 1971, saya dan Latiff masing-masing membawa pulang senaskhah seorang majalah Dewan Sastera keluaran sulung yang sama kami bidani.

Pihak Dewan Bahasa tidak berani mencetak banyak. Cetakan pertama sebanyak lima ribu naskhah saja. Sambutannya menggalakkan. Cetakan bulan Januari habis. Ditambah lagi tujuh ribu naskhah untuk bulan Februari. Juga habis. Beberapa bulan kemudian dicetak sebanyak sepuluh ribu naskhah. Sambutan para penulis juga menggalakkan. Kami menerima sumbangan yang tidak terperi banyaknya. Sajaklah yang paling banyak.

Apakah pengalaman-pengalaman menarik sdr. sepanjang menjadi pengarang Dewan Sastera dari tahun 1971 hingga 1979?

Usman: Pada suatu hari, Ketua Pengarah Dewan Bahasa dan Pustaka, Tuan Haji Sujak Rahiman memanggil saya ke pejabatnya. “Man, cuba baca ini,” katanya. Misainya yang agak jarang itu senget oleh kuak senyumnya. Saya membaca dua buah sajak oleh Haji Sujak. Isi sajak itu boleh tahan, tapi penulisannya agak lemah. “Kalau boleh disiarkan, siarkanlah. Saya syok nak belajar-lajar menulis. Bercampur dengan awak semua orang gila-gila, saya tertarik nak mencuba bakat saya menulis.” Tuan Haji Sujak memang ramah dan rapat dengan Bahagian Umum. Selain peramah, beliau suka bergurau dan menyebut para penulis, terutama penyair sebagai “orang gila-gila”. Kata-kata ini sebagai panggilan yang manis dan berisi keramahan.

Beberapa minggu kemudian Tuan Haji Sujak bertanya: Bagaimana sajak saya? Boleh disiarkan? Saya jawab, sajak itu sedang dalam pertimbangan sidang pengarang. Tak lama kemudian bila bertemu dengannya ditanya lagi. Akhirnya saya jawab dengan terus terang bahawa sajak itu tak dapat dimuatkan sebab nilainya masih kurang. Beliau menganggukkan kepada. Tak ada canlah saya nak jadi penyair, katanya bermuram durja. Kemudian secara bergurau Tuan Haji Sujak berkata: Sebagai bos saya boleh perintah siarkan, tapi saya hormati tanggungjawab awak.

Bagaimanapun sajak Tuan Haji Sujak itu kami siarkan juga bila Dewan Sastera menyambut hari lahirnya yang kelima – satu keluaran yang kami fikir sesuai menyiarkan sajak tersebut untuk rakaman. Saya sebutkan ini semata-mata sebagai salah satu pengalaman seorang editor dari seribu pengalamannya menghadapi masyarakat penulis. Pengalaman lain, bila akhirnya pada suatu hari dalam bulan Julai 1979, beberapa hari sebelum hari lahir saya yang kelima puluh, tangan saya tidak dapat digerakkan untuk menyunting sebuah karangan. Saya meminta Dinsman menghantar saya ke klinik seorang doktor, teman saya, yang tidak jauh dari Dewan Bahasa. Teman doktor itu setelah memeriksa saya segera menasihati saya pergi ke hospital. Kerana kebetulan sebelah malam nanti ada sudah rancangan untuk hari lahir saya, nasihatnya itu saya minta ditangguhkan. Dia segera menjawab: “Tongkat, kalau sudah mati tak guna pergi hospital. Siapa yang mahu mati?” Masa itu juga saya minta Dinsman bawa saya ke hospital. Dan bermulalah penyakit orang kota di abad dua puluh yang pernah saya sebutkan dalam drama “Tamu Bukit Kenny” – darah tinggi dan lemah jantung.

Demikian suka duka Usman Awang mengendalikan Dewan Sastera selama hampir sepuluh tahun. Demikian jugalah majalah tersebut mengalami segala perubahannya melalui kemajuan yang dicapai oleh kemajuan penerbitan dan perkembangan kesusasteraan itu sendiri. Kini Dewan Sastera telah melalui dekadnya yang pertama. Ia mula memasuki dekadnya yang kedua. Apakah harapan dan impian Dewan Sastera menghadapi era baharunya ini? Memadailah saya memetik kata-kata Datuk Haji Sujak Rahiman, ketika itu Ketua Pengarah, Dewan Bahasa dan Pustaka, dalam kata sambutannya untuk lima tahun Dewan Sastera (Januari 1976): “Dan saya tidak dapat menyembunyikan harapan saya yang amat besar supaya majalah ini terus hidup selama-lamanya untuk mengatasi soal-soal yang kita hadapi dalam perjuangan menghidup dan memajukan kesusasteraan kita. Dan ini tidak akan dapat berlaku kalau tidak dengan bantuan para sasterawan, para penulis dan para intelek yang selama ini telah menunjukkan dan memberikan kerjasamanya yang amat bererti.”

S. Jaafar Husin ialah mantan editor Dewan Sastera Mei 1982 hingga Disember 1986.


Persidangan Antarabangsa MBBY 2021 – Cerita untuk Kelangsungan Hidup

Untuk mendapatkan maklumat terkini, ikuti kami melalui Telegram

Malaysian Board on Books for Young People (MBBY) dengan kerjasama Dewan Bandaraya Kuala Lumpur, Universiti Selangor (UNISEL) dan Kuala Lumpur Ibu Kota Buku Dunia 2020 menganjurkan “MBBY International Conference on Children and Books 2021” pada  16 dan 17 April 2021 bersempena dengan penobatan Kuala Lumpur sebagai Ibu Kota Buku Dunia 2020 oleh UNESCO.

Persidangan tersebut ialah persidangan keenam yang diadakan oleh MBBY dan yang pertama kali diadakan secara dalam talian dan secara bersemuka ketika negara masih lagi berhadapan dengan pandemik COVID-19. Persidangan ini juga satu daripada aktiviti yang diadakan sebagai persediaan sebelum berlangsungnya Kongres International Board on Books for Young People (IBBY) Antarabangsa ke-38 di Putrajaya pada 5 hingga 8 September 2022.

Persidangan tersebut telah dirasmikan oleh wakil Datuk Bandar Kuala Lumpur, Encik Saifol Mazli Ahmad, Timbalan Pengarah Kanan, Jabatan Pembangunan Komuniti dan Kesejahteraan Bandar. Hadir sama dalam majlis perasmian tersebut ialah Dato’ Ahmad Redza Ahmad Khairuddin (Presiden IBBY Malaysia), Prof. Dr. Ahmad Sidin Ahmad Ishak (Pengerusi Jawatankuasa Penganjur Persidangan dan Timbalan Presiden IBBY Malaysia), Dr. Rosmani Omar (Ketua Editor Bahagian Majalah, Jabatan Penerbitan, Dewan Bahasa dan Pustaka), Encik Sheikh Faisal Sheikh Mansor (wakil urus setia Kuala Lumpur Ibu Kota Buku Dunia 2020) dan Puan Mohana Gill (penulis buku). Dalam majlis tersebut, Puan Mohana Gill telah memberikan sumbangan buku kepada Perpustakaan Kuala Lumpur sebagai galakan untuk menanam minat membaca dalam kalangan masyarakat terutamanya kanak-kanak.

Persidangan yang dianjurkan tersebut membawa tema “Stories for Survival“. Tema ini bertepatan dengan situasi pandemik yang dihadapi oleh dunia pada masa ini yang menyebabkan kanak-kanak dan golongan muda perlu berhadapan dengan lebih banyak cabaran untuk mengadaptasi diri mereka bagi mendapatkan bahan bacaan dan pembelajaran. Melalui perihal ini, buku dan sastera memainkan peranan penting dalam membantu mereka memahami dan mengatasi situasi sukar yang melingkari mereka.

Persidangan ini turut mengetengahkan cara penerokaan sastera, buku dan aktiviti literasi digunakan pada masa-masa mencabar dan bagaimana anak-anak dan orang muda berjaya dalam hidup dengan harapan yang positif. Persidangan ini juga menerangkan literasi representasi kelangsungan hidup dan strategi mengatasi masalah pada masa yang sukar.

Menurut Dato’ Ahmad Redza Ahmad Khairuddin, Presiden IBBY Malaysia,

Saya sangat berharap agar persidangan ini akan membincangkan pelbagai aspek selain daripada tema yang diketengahkan, “Stories for Survival”, dan akan mengemukakan cadangan yang relevan yang akan menuju ke dunia yang lebih baik, lebih sihat, lebih meriah untuk anak-anak dan orang muda kita.

Persidangan yang berlangsung selama dua hari tersebut menampilkan pembentang dari Malaysia, Korea Selatan, Jepun, Sepanyol dan USA. Dalam persidangan tersebut, Dr. Sharifah Aishah Osman dari Univeristi Malaya telah memberikan ucap utama dengan tajuk pembentangan “Beyond Survival: Narratives of Empowerment and Implications for the Advancement of Malaysia Youth Literature”. Prof. Dr. Sidin Ahmad Ishak selaku Pengerusi Jawatankuasa Penganjur Persidangan telah membentangkan hasil rumusan daripada persidangan tersebut dan majlis berakhir dengan ucapan penutup oleh Dato’ Ahmad Redza Ahmad Khairuddin, Presiden IBBY Malaysia.


Bahasa dan Persuratan Asas Pembinaan Jati Diri

Kuala Lumpur – Bahasa dan persuratan dalam aspek falsafah dan epistemologi dapat dijadikan landasan dalam pembinaan tamadun. Itulah antara isi yang diucapkan oleh Pengerusi Lembaga Dewan Bahasa dan Pustaka (DBP) dan Pengarah Institut Alam dan Tamadan Melayu, Universiti Kebangsaan Malaysia (UKM), Datuk Sri Profesor Dr. Awang Sariyan dalam ucaptama Sidang Kemuncak Penulis Malaysia ke-2 (SKPM2) di Rumah PENA pada 10 April yang lalu.

Beliau menyatakan, jika tidak melakukan sedemikian, maka bahasa dan persuratan hanya dianggap kegiatan rutin bagi golongan sastera yang tidak melibatkan sains, teknologi dan sebagainya.

“Namun begitu, menginsafi hak bahasa yang merupakan nikmat kurniaan Allah pada sekalian manusia, kita harus melihat bahasa dan persuratan yang demikian besarnya dalam pembinaan jati diri,” jelas beliau.

Beliau menggunakan firman Allah dalam Surah al-Baqarah ayat 31 untuk menjelaskan bahawa Allah mengisyaratkan kepentingan bahasa sebagai unsur pembinaan jati diri. Selain itu, Dr. Awang juga berkata bahawa ayat tersebut merupakan perkara yang dapat menggerakkan motivasi dan keaktifan manusia sebagai khalifah Allah di muka bumi.

Dr. Awang menjelaskan, Allah mengurniakan setiap bangsa satu bahasa seperti yang terdapat dalam Surah al-Rüm ayat 22, yang menunjukkan kenyataan bahawa pelbagai bahasa juga merupakan sunnatullah, iaitu merupakan suatu ketetapan Allah. “Oleh itu, bangsa itulah yang wajib mengimarahkan, memakmurkan dan memajukan bahasa mereka,” tambah Dr Awang.

Walau bagaimanapun, beliau juga menyatakan perkara tersebut telah disedari dan diinsafi oleh bangsa-bangsa yang bukan Islam seperti negara Perancis. Menurutnya, walaupun mereka tidak mempunyai badan seperti DBP, mereka mempunyai sebuah badan bukan kerajaan yang diberikan amanah oleh kerajaan mereka untuk mengendalikan perancangan dan amanat bahasa dan persuratan.

“Bukan itu sahaja, badan tersebut juga diberi sedikit amanah dan wibawa untuk mengambil tindakan undang-undang, seperti terdapatnya berita pada beberapa tahun lepas bahawa badan tersebut mengenakan beberapa ribu euro kepada sebuah syarikat kerana tidak menggunakan bahasa Perancis dalam laman web mereka,” jelas Dr. Awang.

Menurutnya, perkara tersebut yang sepatutnya dicontohi oleh kerajaan Malaysia dengan memberi sedikit wibawa kepada DBP untuk mengambil undang-undang jika perlu.

Beliau juga banyak menceritakan perkaitan sejarah dengan bahasa, salah satu daripadanya ialah hubungan dengan kerajaan Turki Uthmaniyah pada fasa-fasa yang lebih kemudian dalam meletakkan asas-asas tertentu semasa pemerintahan Alam Melayu.

Di samping itu, Dr. Awang ada menyatakan terdapat penjelasan daripada Persatuan Manuskrip Antarabangsa tentang kewujudan kisah-kisah Melayu dalam manuskrip mereka, iaitu Turki dan Arab. “Oleh itu, perlu dikaji tentang persepsi orang Arab, Turki dan Parsi terhadap orang Melayu, sebagaimana yang ada dalam kitab historiografi mereka atau dalam teks-teks klasik yang lain.”

Beliau juga menjelaskan, seni sastera telah menjadi medan penyatuan fikrah, sikap dan perasaan baik melalui puisi mahupun prosa. “Kehebatan tokoh sastera Melayu seperti Hamzah Fansuri, iaitu ahli tasawuf, akidah dan ilmu kalam, dapat mencernakan segala bentuk ilmu dalam bentuk syair. Beliau merupakan tokoh yang sukar ditandingi sehingga kini,” tambah beliau.

Dr. Awang juga berkata bahawa Gurindam Dua Belas Raja Ali Haji yang muncul bersandarkan syariat dan akidah Islam. Ungkapan dan diksi digunakan dalam gurindam ini berdasarkan tasawur atau pandangan tentang sesuatu dan sarwa, yang bermaksud pandangan dunia.


SKPM 2 Kemuka Idea Atasi Masalah Lapuk, Lakar Kejayaan Akan Datang

Untuk mendapatkan maklumat terkini, ikuti kami melalui Telegram

Kuala Lumpur – Sesuai dengan namanya, Sidang Kemuncak Penulis Malaysia ke-2 (SKPM 2) di Rumah PENA pada 10 April 2021 yang lalu wajar dihadiri ramai Sasterawan Negara (SN) yang masih hidup, sama ada sebagai pemakalah ataupun ahli panel forum. Tanpa mengira temanya, “Sastera, Bahasa dan Budaya Pemersatu Bangsa” masih relevan atau sudah basi, kehadiran SN membuatkan SKPM 2 amat bermakna, terutama pada sesi pembentangan kertas kerja dan forum. Cuma, oleh kerana turut menyentuh budaya, lebih menarik jika ada Seniman Negara yang ikut serta dan mengambil bahagian. Empat orang SN menghadiri SKPM 2, iaitu Dato’ Dr. Anwar Ridhwan, Datuk Dr. Siti Zainon Ismail,Datuk Baha Zain, dan Datuk Dr. Zurinah Hassan.

Tokoh bahasa dan Pengerusi Lembaga Pengelola Dewan Bahasa dan Pustaka (DBP) dan Pengarah Institut Alam dan Tamadan Melayu, Universiti Kebangsaan Malaysia, Datuk Sri Profesor Dr. Awang Sariyan turut membuka tirai SKPM 2 dengan ucaptama, yang dimudahcarakan oleh Setiausaha Agung PENA, Dr. Shamsudin Othman.

Sebelas orang penulis serta pengkritik sastera baharu dan lama tanah air, termasuk dua orang penerima Anugerah Penulis Asia Tenggara, Dr. Lim Swee Tin dan Datuk Jasni Matlani, Nisah Haron, dan Muhammad Lutfi Ishak (ahli panel pembentangan sesi dua, “Sastera dalam Era Revolusi Industri 4.0”, dimudah cara oleh Saifullizan Yahaya); Prof. Madya Dr. Norhayati Ab. Rahman, Dr. Raja Rajeswari a/p Seetharaman, Prof. Dr. Hashim Ismail, dan Dr. Abang Patdeli Abang Muhi (ahli panel pembentangan sesi pertama, “Menggali Kearifan Sastera untuk Penyatuan Bangsa”, dimudah cara oleh Dr. Norzuraina Mohd. Noor) telah menjayakan SKPM 2.

Turut menjadi ahli panel pembentangan forum (dimudah cara oleh AJK PENA, Mohd. Khair Ngadiron) ialah Ketua 1 Gabungan Persatuan Penulis Nasional (GAPENA), Datuk Zainal Abidin Borhan, Datuk Che Shamsudin Othman atau Dinsman (Presiden Seniman Paksi Rakyat) dan Dr. Ramzah Dambul.

Walaupun tema SKPM 2 boleh dianggap menarik, tetapi beberapa orang pemakalah dan ahli panel forum tidak teruja, malah mengkritiknya kerana klise dan membosankan. Ada juga yang membangkitkan isu perbezaan jumlah hadiah sayembara bagi novel, cerpen dan puisi.

Dr. Awang dalam ucaptamanya menegaskan, sastera bukan untuk orang sastera sahaja, tetapi orang sastera memang memerlukan bahasa sebagai unsur jati diri. Beliau menyesali persepsi salah, iaitu penulis lebih dianggap sebagai sasterawan, sedangkan penulisan tidak hanya dalam bidang sastera sahaja.

Dinsman pula menganggap tema SKPM 2 tidak perlu diperdebatkan. Masalah bangsa bersatu, katanya, tidak akan selesai selagi ada pengasingan oleh pihak berkuasa terhadap sasterawan dan budayawan.

SPKM 2 dianjurkan oleh Persatuan Penulis Nasional Malaysia (PENA) bersama-sama Kuala Lumpur Ibu Kota Buku Dunia (KLWBC) dan Dewan Bandaraya Kuala Lumpur (DBKL). Sesi pembentangan kertas kerja dan forum serta resolusi SKPM 2 berlangsung di Dewan Usman Awang, Rumah PENA. Sementara sesi Malam Baca Puisi PENA-SKPM-KLWBC diadakan di Panggung Sutung Umar RS, Rumah PENA.

Menteri Wilayah Persekutuan, Tan Sri Annuar Musa menyempurnakan perasmian SKPM 2. Turut hadir ialah Presiden PENA, Dr. Mohamad Saleeh Rahamad, Ketua Pengarah DBP, Datuk Abang Sallehuddin Abg. Shokeran, dan Pengarah Eksekutif DBKL merangkap Ketua Sekretariat KLWBC2020, Encik Anwar Mohd. Zaini.

SKPM 2 juga diisi dengan penyampaian hadiah Sayembara Penulisan KLWBC 2020 (tiga pemenang utama dan lima hadiah penghargaan masing-masing bagi Hadiah Puisi, dan Hadiah Novel), serta pelancaran buku pemenang sayembara tersebut oleh Tan Sri Annuar dan Anwar.

Dalam ucapannya, Annuar Musa mengatakan beliau lebih suka jika acara seperti SKPM diadakan di Rumah PENA pada masa akan datang. Beliau mengatakan sedemikian sebagai reaksi ucapan alu-aluan Dr. Mohamad Saleeh bahawa PENA menganjurkan SKPM 2 dengan perbelanjaan yang kecil. Tambah Annuar Musa, walaupun berterusan di tempat yang sama, bantuan kewangan akan tetap dihulurkan kepada PENA.

Resolusi SKPM 2 yang dibentangkan oleh Dr. Saleeh menyentuh aspek sastera kebangsaan, Kuala Lumpur sebagai Kota Budaya, memartabatkan bahasa Melayu, tulisan Jawi, dan pelestarian kebudayaan serta kesenian. Antara yang menarik dalam resolusi tersebut, termasuk memperkasakan sastera di sekolah dan institusi pengajian tinggi sebagai asas pengukuhan keperibadian negara bangsa, menyebarluaskan karya sastera ke pelbagai peringkat dan golongan profesional (kedutaan luar negara atau badan korporat lain), dan mewujudkan atase sastera pada peringkat kedutaan untuk memperkenalkan dan menyebarluaskan sastera Melayu.

Baginya, pihak kerajaan perlu membawa sasterawan atau penulis sebagai delegasi rasmi negara untuk mempromosikan sastera. Resolusi itu turut menyentuh penubuhan Majlis Sastera Kebangsaan sebagai badan pemikir yang bersifat autonomi, tetapi berakauntabiliti kepada Jabatan Perdana Menteri (dianggotai pelbagai individu berkepentingan). Majlis Sastera Kebangsaan berperanan sebagai pemegang taruh bidang kesusasteraan untuk menyemarakkan pengiktirafan, pengkaryaan, kegiatan apresiasi, penataran bakat, kemahiran dan keilmuan, merancang strategi pemasaran karya di dalam dan luar negara, serta mencipta peluang pekerjaan baharu berasaskan modal insan kreatif dan inovatif.

Resolusi itu turut menekankan hasrat untuk mewujudkan Dasar Sastera Negara untuk mengabsahkan bidang kesusasteraan sebagai suatu hasil kreativiti yang sama nilainya dengan bidang lain dalam agenda pembangunan negara. Ppenggubalannya akan dapat dijadikan panduan, landasan dan hala tuju dalam penciptaan karya, penerbitan, pengedaran bagi memenuhi aspirasi nasional.

Resolusi itu turut mencadangkan agar diwujudkan Anugerah Persuratan Melayu-Islam Nusantara yang berprestij, dan disampaikan oleh Yang di-Pertuan Agong sebagaimana Anugerah Penulis Asia Tenggara (SEA Write Award) yang disampaikan oleh Raja Thai.

Berkenaan bandar raya Kuala Lumpur pula, resolusi menyarankan agar Kuala Lumpur dan Putrajaya dijadikan sebagai “Kota Budaya” bagi mengimbangi pembangunan fizikal dan kemajuan material. Hal ini telah dilakukan oleh banyak negara maju yang tidak berfokus pada tamadun bercirikan pembangunan ekonomi semata-mata.

Dalam memartabatkan bahasa Melayu pula, resolusi SKPM 2 memartabatkan dan menegaskan kedudukan bahasa Melayu dalam pentadbiran awam kerajaan, selaras dengan Perkara 152 Perlembagaan Persekutuan, dan memberikan nilai dan status yang sewajarnya kepada penerbitan karya ilmiah dalam bahasa Melayu, terutama pada peringkat universiti.

Resolusi SKPM 2 juga menyarankan agar tulisan Jawi diiktiraf sebagai khazanah nasional dengan mengembangkan penggunaannya di pelbagai sektor, meluaskan pengajarannya di sekolah, dan menambahkan bilangan korpus penerbitannya agar masyarakat tidak terputus daripada warisan bangsa yang unik ini.

Dalam aspek kebudayaan dan kesenian pula, resolusi itu melihat bahawa pengajaran kesenian dan kebudayaan yang berteraskan kebudayaan murni perlu diperhebat dalam kalangan masyarakat dan sistem pendidikan. Hal ini demikian kerana, pendidikan secara rasmi atau tidak rasmi akan mampu membentuk kefahaman secara halus dan lebih berkesan daripada pemaksaan.

Senarai Pemenang Sayembara Penulisan Puisi KLWBC 2020

HADIAH UTAMA | Jasni Matlani untuk Minatour Yang Bijaksana dalam Labirin Pulau Kami, Nazri Hussein (Husna Nazri) untuk Ratib Fakir dan Qasidah Zikir Terakhir, dan Indra Jokina untuk Dalam Mimpi Yang Bermimpi.

HADIAH SAGU HATI | Rohaiyah Jumin untuk Rumah Api, Roslan Jomel untuk Nipah, Mohamad Shafiq Mahamad Said (Shafiq Said) untuk Matahari Bunga Telang, Rosmiaty Shaari untuk Ketika Isyarat, dan Azizah Md. Saad untuk Menghirup Ribut Buih.

Senarai Pemenang Sayembara Penulisan Novel KLWBC 2020

HADIAH UTAMA | Hafizah Iszahanid untuk Kuala Lumpur di Sebalik Bulan, Amer Hmzah L. Kadir untuk Sekepal Hikayat, dan Mahizan Husain untuk Menunggu Tuan Juragan yang Belum Pulang.

HADIAH SAGU HATI | Mazni Md. Ramly untuk Hati Kintsugi, Roydy Roykidy untuk Embok Nyang Endoi, Aminah Mokhtar untuk Jamung-jamung, Jaya Ramba untuk Petunjuk Jalan, dan Ruhaini Matdarin untuk Akhir dan Awal yang Berlawanan.


Contohi Semangat I-Ching dan Cheng Ho dalam Memperkasakan Bahasa Melayu

Untuk mendapatkan maklumat terkini, ikuti kami melalui Telegram

Rakyat Malaysia tanpa mengira kaum dan fahaman politik harus mengambil daya usaha untuk memperkasakan dan melestarikan bahasa Melayu, selaras dengan Perlembagaan Persekutuan. Malahan ibu bapa pelbagai kaum serta warga pendidik juga harus menekankan kepentingan bahasa Melayu dalam kalangan anak-anak semasa mereka masih kecil lagi. Bak peribahasa Melayu, melentur buluh biarlah dari rebungnya.

Sehubungan dengan itu, Persatuan Pusat Kebudayaan Han Malaysia (HAN) yang menjalankan aktiviti penerapan bahasa dan budaya Cina dalam kalangan masyarakat Cina di dalam negara telah melancarkan satu inisiatif baharu. Inisiatif tersebut adalah untuk memperkasakan bahasa Melayu dalam kalangan kanak-kanak Cina di Malaysia dengan penggunaan teknologi maklumat atau kemudahan internet.

YB Senator Tan Sri Dato’ Seri Utama Dr. Rais Yatim, Yang di-Pertua Dewan Negara, yang juga Pengerusi Yayasan Budi Malaysia, hadir merasmikan Majlis Pelancaran Program Inisiatif tersebut. Dalam ucapannya, beliau menyarankan agar selain warga pendidik, pemimpin masyarakat serta ahli politik juga perlu tekad dan berusaha untuk memperkasakan dan menerapkan budaya penggunaan bahasa Melayu dalam kalangan rakyat. Kanak-kanak Malaysia hendaklah diterapkan dengan budaya penggunaan bahasa Melayu semasa mereka kecil lagi.

Malahan, beliau turut menyarankan agar keperluan untuk menggunakan bahasa Melayu dalam kalangan golongan dewasa juga perlu diambil perhatian kerana mereka juga bersikap alpa terhadap kepentingan dan penggunaan bahasa Melayu dalam urusan harian. Beliau juga menzahirkan perasaan dukacita dan terkilan kerana ada sesetengah ahli politik yang seharusnya menyahut dan berganding bahu dengan Perdana Menteri dalam memartabatkan bahasa Melayu didapati lebih ghairah dalam mengejar kuasa politik berbanding dengan usaha memperkasakan bahasa Melayu seperti yang dilakukan oleh Perdana Menteri, YAB Dato’ Sri Ismail Sabri Yaakob.

Beliau turut menggesa rakyat Malaysia secara amnya dan orang Melayu secara khususnya mengimbau sejarah ekspedisi dua orang tokoh pelayar China, seperti I-Ching dan Cheng Ho, yang pernah belayar ke Nusantara pada zaman dahulu. Menurut catatan I-Ching, beliau pernah singgah di Fu-Shih (Srivijaya), Mo-Lo-Yue (Melayu) dan Ka Cha (Kedah) pada tahun 671 Masihi.

Cheng Ho pula melawat Melaka sebanyak lima kali pada abad ke-14 (1405-1433 Masihi). Mereka belayar dengan tujuan untuk menyebarkan budaya dan keagungan negeri China. Catatan itu menunjukkan rasa terharu mereka dengan budaya dan ketamadunan Melayu serta penggunaan bahasa Melayu sebagai bahasa lingua franca dalam kalangan rakyat dan pedagang di Nusantara.

Sehubungan dengan itu, Tan Sri Dato’ Seri Utama Dr. Rais Yatim menggesa rakyat Malaysia agar memperluas minda dan menerapkan semangat kedua-dua orang tokoh pelayar tersebut dalam diri yang bukan sahaja mencapai kemajuan dalam bidang ekonomi semata-mata, malah dalam mengembangkan bahasa Melayu ke seluruh dunia.

Beliau turut menyarankan agar rakyat Malaysia menyahut dan menyokong usasa Perdana Menteri yang banyak mengambil berat dan berdaya usaha terhadap usaha memartabatkan bahasa Melayu di dalam dan di luar negara. Hampir 300 juta orang di seluruh dunia menggunakan bahasa Melayu, malah bahasa ini merupakan bahasa ke-7 terbesar dan terpenting di dunia.

Oleh itu, beliau juga menyarankan agar rakyat mengambil iktibar daripada langkah Perdana Menteri dalam hal pemartabatan bahasa Melayu, dan bukannya asyik dan ghairah mengejar kuasa politik semata-mata untuk mengisi jawatan dalam kerajaan. Sebaliknya, pemimpin masyarakat serta ahli politik semasa di Malaysia mahupun masa hadapan perlu menghayati dan menggunakan serta memartabatkan bahasa Melayu ke persada dunia.

Tidak dapat dinafikan bahawa ledakan teknologi maklumat yang melahirkan fenomena Google telah menimbulkan proses osmosis budaya asing dalam kalangan rakyat terutamanya anak muda Malaysia. Sehubungan dengan itu, pihak kerajaan serta ahli politik perlu mengambil langkah-langkah untuk mengukuhkan jati diri serta menerapkan kesungguhan politik (political will) dalam memartabatkan bahasa Melayu sebagai bahasa kebangsaan rakyat Malaysia. Malahan, parti politik dan persatuan dan badan-badan bukan kerajaan (NGO) pelbagai kaum boleh mencontohi langkah Persatuan HAN dalam memperkasakan bahasa Melayu dalam kalangan pengikut dan ahlinya.

Menurut Tan Sri Dato’ Seri Utama Dr. Rais Yatim, keghairahan mengejar kuasa politik juga boleh memecahbelahkan perpaduan rakyat yang berbilang bangsa dan keturunan malah etnik. Bahasa dan budaya yang mampu menyatupadukan mereka. Bahasa Melayu merupakan jiwa rakyat Malaysia. Oleh itu, pendidik dan pemimpin masyarakat mahupun ahli politik tidak harus berasa bosan dalam memperkasakan bahasa Melayu. Sebaliknya, perlu sentiasa bersemangat untuk melestarikan bahasa Melayu dalam kalangan rakyat Malaysia.

Memandangkan penggunaan bahasa Melayu kian merosot dalam kalangan rakyat terutama ahli politik dan kanak-kanak yang terpengaruh dengan budaya Google, maka ucapan dan saranan Tan Sri Dato’ Seri Utama Dr. Rais Yatim kena pada masanya, malah dijangka dapat menyuntik semangat dan dorongan kepada para pendidik mahupun ahli politik dan pemimpin NGO untuk mengambil langkah-langkah yang sewajarnya dalam  memperkasakan dan melestarikan bahasa Melayu di dalam negara dan di persada dunia.

Bahasa Melayu menjadi bahasa perantaraan dalam kalangan rakyat malah menjadi lingua franca dalam kalangan para pedagang di kawasan Nusantara atau Archipelago Melayu perlu digalas semula sebagai bahasa perantaraan di Malaysia atau ASEAN, bahkan pada peringkat antarabangsa. Bahasa Melayu adalah tunjang dan tiang seri perpaduan negara.


Festival Puisi Antarabangsa

Kuala Lumpur – Bermula 19 hingga 22 April 2021, pemuisi dari 19 buah negara termasuk Malaysia akan mendeklamasikan puisi dalam bahasa Melayu sempena Festival Puisi Antarabangsa.

Acara itu yang akan disiarkan dalam media sosial, Facebook Dewan Bahasa dan Pustaka (DBP) adalah sebahagian daripada acara Kuala Lumpur Ibu kota Dunia (KLWBC) 2020.

Dianjurkan DBP dengan kerjasama Persatuan Penyair Malaysia (PENYAIR), ia akan menampilkan pemuisi dari Singapura, Indonesia, Brunei, Thailand, China, Vietnam, Korea Selatan, Itali, India, Rusia, Belgium, Timor Leste, Uzbekistan, Azerbaijan, Mauritania, Yaman, Jepun, Belanda dan Australia.

Antara yang akan mendeklamasikan puisi termasuklah Sasterawan Negara (SN) Profesor Emeritus Muhamad Haji Salleh, SN Dr. Siti Zainon Ismail dan SN Dr. Zurinah Hassan, selain penerima Anugerah Penulisan Asia Tenggara (SEA Write) antaranya Datuk Jasni Matlani, Zakaria Ariffin dan Zaen Kasturi.

Acara itu turut diserikan dengan bacaan puisi oleh penerima SEA Write Thailand, Zakariya Amantayya juga pemuisi Indonesia Joko Pinurbo.

Selain puisi moden, acara ini turut akan menampilkan puisi tradisional. Istimewanya, kesemua deklamator ini akan mendeklamasikan puisi dalam bahasa Melayu selain puisi dalam bahasa kebangsaan masing-masing.

Acara itu akan dirasmikan oleh Pengerusi Lembaga Pengelola DBP, Profesor Datuk Seri Dr. Awang Sariyan.


Sastera yang Tersisihkan oleh Sastera

Untuk mendapatkan maklumat terkini, ikuti kami melalui Telegram

Kolumnis S.M. Zakir meneliti dan mempamerkan (semacam) gelombang baharu dan segar daripada kumpulan penulis dan karya sastera lapis baharu Malaysia.

Sekitar dekad 2010-an, muncul buku-buku sastera yang terbit di rumah-rumah penerbitan di luar arus perdana. Premis ini dilabel sebagai rumah penerbitan mandiri (tetapi istilah ini bersalahan kemudiannya apabila sebahagian rumah penerbitan ini mendapat dana dalam bentuk geran dan pinjaman yang besar daripada kerajaan, sekali gus ia bukan mandiri lagi). Hal tentang label mandiri atau tidak ini tidak penting, apa yang penting ialah terbitnya banyak buku cerita, antaranya ialah buku-buku sastera.

Antara buku-buku sastera yang terbit di rumah-rumah penerbitan ini termasuklah Kunang Pesisir Morten oleh Raiha Bahaudin, Debu Bidadari oleh Syafiq Ghazali, Tinju dan Peluru oleh Johan Radzi, Metaskandal oleh Azrin Fauzi, Tari Pasar Perempuan oleh Fazleena Hishamuddin, serta banyak lagi. Malah, penulis mapan di arus perdana seperti Wan Nor Azriq turut menerbitkan novel sasteranya di rumah penerbitan ini, seperti Kala Bulan Bermain Biola. Sementara itu, Fadh Razy menubuhkan Katapilar dan menerbitkan banyak karya sastera berbobot, antaranya termasuk Nokturna, Sepasang Sayap Tumbuh di Bahu dan sebagainya. Begitu juga dengan Legasi Oakheart.

Penulis-penulis lapis baharu yang menulis sekitar dua dekad awal abad ke-21 mencari ruang kebebasan ekspresi di luar penerbitan arus perdana. Hal ini mungkin kerana (antaranya) timbulnya stigma terhadap sastera arus perdana. Penulis lapis baharu ini kemungkinannya sama ada mencari ruang berkarya yang lebih terbuka, selesa dengan rumah penerbitan kecil yang tidak banyak benang merah, karya lebih cepat diterbitkan atau membawa semangat zaman mereka. Maka, penulis-penulis lapis baharu pada dekad-dekad awal abad ke-21 mencari ruang berkarya yang bukan sahaja memberi mereka ruang berekspresi yang terbuka tetapi memerdekakan mereka daripada apa-apa yang dianggap oleh mereka sebagai “rejim” sastera atau bahasa.

Tidak dapat dinafikan, terdapat kekurangan dari segi penyuntingan, tatabahasa dan teknikal penerbitan berbanding penerbitan arus perdana seperti Dewan Bahasa dan Pustaka contohnya, yang cukup tegas dalam hal bahasa dan teknikal penerbitan. Namun, perkara yang ingin dibicarakan di sini ialah soal kehadiran karya sastera di luar penerbitan arus perdana. Muatan yang dibawa oleh karya-karya ini berkisar pada isu yang sangat intim dengan masyarakat, malah meneroka sudut-sudut gelap yang menjadi tabu dalam penerbitan arus perdana. Sejak bila soal seksual, dunia gelap dan sisi kotor masyarakat menjadi tabu secara semu dalam sastera arus perdana tidaklah dapat dipastikan. Sebelumnya, sastera menerima sahaja Sami Mekong, Kuala Lumpur Kita Punya, Pertentangan, Terdedah, Tivi, Songsang, malah Buah Dada karya Ruhi Hayat dan sebagainya.

Debu Bidadari oleh Shafiq Ghazali ialah hasil sastera yang menarik apabila mengangkat sisi gelap masyarakat di negeri yang dikatup oleh hukum-hukum Islam yang ketat. Keberanian dan kejujuran penulis merupakan suatu kemerdekaan dalam berkarya. Tari Pasar Perempuan oleh Fazleena Hishamuddin turut memiliki faktor ini. Cerpen-cerpen Fazleena bercerita tentang kecurangan, hubungan seksual terlarang dan perasaan bergaul libido yang mencipta ruang kebenaran yang tersendiri. Kedua-dua kumpulan cerpen ini merupakan karya sastera yang baik. Kedua-duanya begitu spontan mencurahkan dan melepaskan segala ekspresi tanpa terbatas pada tabu sosial dan nilai yang dipaksakan ke dalam sastera. Johan Radzi tidak ketinggalan dengan Tinju dan Pelurunya, dan Anas Mohd dengan kumpulan cerpen oleh penerbit yang sama.

Adakah sastera perlu mengambil alih fungsi kitab hukum dan menjadi polis moral masyarakat? Tidak. Sastera ialah sastera. Sastera membiaskan segala yang baik dan segala yang buruk dalam masyarakat. Sastera membiaskan segala yang suci dan segala yang kotor, malah yang jahanam dalam masyarakat. Maka, kekotoran dan ketidaksucimurnian yang dibawa masuk ke dalam karya-karya ini memberikan kepuasan manusiawi yang benar kepada pembaca (seperti saya, yang sering bosan dengan sastera suci yang dibuat-buat?). Terdapat begitu banyak buku penerbitan mandiri yang meluah polos hal-hal sebegini. Tetapi sebahagian besar lebih kepada luahan emosi yang mengarut dengan bahasa yang lintang-pukang. Sekali gus kekal sebagai bacaan ringan kepada pembaca. Tetapi sebahagian karya penerbitan mandiri seperti judul yang disebutkan membawa muatan sastera dengan bahasa yang punya unsur estetiknya.

Kunang Pesisir Morten oleh Raiha Bahaudin sebuah karya sastera yang mengingatkan saya pada novel Ahad karya Zakaria Salleh. Novel yang mengambil sudut pandang watak kanak-kanak ini membiaskan realiti masyarakat pesisir sungai di Melaka pada tahun 80-an yang sama sekali berbeza dengan apa yang dilihat pada hari ini. Karya ini nostalgik dan sentimental. Turut menyerapkan sisi-sisi cerdik pengkaryaan secara spontan. Sekali gus menjadi bahan sastera yang baik. Metaskandal oleh Azrin Fauzi ialah karya sastera eksperimental yang tekal. Karya Azrin menurut langkah Wan Nor Azriq yang tekal dengan karya-karya garda depannya.

Wan Nor Azriq yang menulis di kedua-dua rumah penerbitan mandiri dan arus perdana meletakkan Kala Bulan Bermain Biola dalam dunia penerbitan mandiri sebagai penunjuk kepada kehadirannya yang tekal. Lokman Hakim juga tidak ketinggalan menunjuk kehadirannya di mana-mana ruang penerbitan (yang terlebih dahulu muncul dalam penerbitan mandiri). Tidak lengkap untuk bercakap tentang sastera di luar penerbitan arus perdana jika tidak menyebut tentang penerbitan Katapilar yang diasaskan oleh Fadh Razy dan Rasydan Fitri. Katapilar menjadi bilik penghasilan karya-karya puisi kontemporari terbaik penulis-penulis lapis baharu, yang kebanyakannya datang daripada hasil penerbitan pemenang sayembara kumpulan puisi Katapilar.

Karya-karya sastera yang berada di luar lingkungan arus perdana ini sememangnya semacam tersisih daripada dunia sastera, tetapi berdiri dengan kekuatan sendiri dalam jiwa pembaca. Karya-karya ini membawa citra realisme sosial yang menjadikannya dekat dengan masyarakat. Terdapat semacam jalur realisme sosial dalam bentuk kontemporari yang dibawa dalam karya-karya ini. Sekali gus menjadi biasan kepada zaman hari ini. Masih terlalu awal untuk dikatakan karya-karya ini menumbuhkan semangat zaman, apatah lagi penerbit-penerbit mandiri juga telah banyak lenyap dan mematikan karya-karya realisme sosial yang baru mahu tumbuh. Tetapi sekurang-kurangnya, terdapat bibit atau riak kepada suatu gelombang realisme sosial yang tersendiri dalam karya-karya ini.

Setiap gelombang dalam sastera selalu datang tanpa sedar, daripada reaksi spontan yang berjangkit dari satu orang ke satu orang yang berkongsi perubahan dalam zaman yang sama. Sastera Malaysia hari ini bergerak aktif dan maju dengan lahirnya begitu banyak karya sastera yang kuat malah hebat. Kemungkinan sebuah gelombang akan hadir dari sini, ataupun telah ada riak-riak yang sedang menanti waktu.

S.M. Zakir atau nama penuhnya Syed Mohd Zakir bin Syed Othman dilahirkan pada 4 Februari 1969 di Kota Bharu, Kelantan. Beliau memulakan kerjaya dalam industri media sebelum menjadi penulis sepenuh masa pada tahun 2000. Sepanjang berkarya, S.M. Zakir telah menerima banyak hadiah dan anugerah sastera, seperti Hadiah Sastera Malaysia 1994/1995 bagi kumpulan cerpen Merengkuh Langit (DBP, 1995) dan Anugerah Sastera Negeri Kelantan bagi kumpulan cerpen Sekuntum Kembang di Sayap Jibrail (Pustaka Nusa, 2001), selain Hadiah Sastera Perdana Malaysia, Hadiah Sastera Kumpulan Utusan, Hadiah Sastera Utusan-ExxonMobil, Hadiah Sastera DBP-Maybank, Hadiah Sastera 100 tahun Kuala Lumpur DBP-DBPKL, Hadiah Formula Malaysia, dan Anugerah GAFIM (kritikan filem). Beliau juga telah dinobatkan sebagai penerima Anugerah Sasterawan Muda Mastera 2010 dan penerima SEA Write Awards (Malaysia) 2011.


Festival Puisi Antarabangsa Membina Jambatan Kerjasama

Kuala Lumpur  – Dewan Bahasa dan Pustaka (DBP) dengan kerjasama Pertubuhan Bukan Kerajaan buat julung kalinya mengadakan Festival Puisi Antarabangsa pada 19 hingga 22 April 2021 bersempena dengan Dekad Membaca Kebangsaan dan Jerayawara Kuala Lumpur Ibu Kota Buku Dunia 2020 yang disiarkan secara langsung melalui media sosial DBP.

Festival tersebut dirasmikan oleh Pengerusi Lembaga Pengelola DBP, Prof. Datuk Seri Dr. Awang Sariyan. Selain Malaysia, menerusi festival tersebut wakil dari pelbagai negara tampil mendeklamasikan puisi atau mendendangkan lagu puisi mengikut irama mereka yang tersendiri yang penuh dengan nilai seni dan budaya.

Fesitival yang diadakan secara dalam talian itu merupakan satu pendekatan yang diambil untuk menyeramarakkan program kesusasteraan tatkala seluruh dunia masih lagi terkesan dengan pandemik COVID-19. Pandemik yang melanda seluruh dunia tidak membataskan program kesusasteraan diadakan malahan medium media sosial yang ada kini terbukti berupaya mendekatkan masyarakat di seluruh dunia untuk berkomunikasi dan berpuisi. Puisi bukan sekadar satu bentuk pengucapan malah merupakan wadah tradisi yang lahir daripada akal budi yang membentuk pemikiran generasi kini.

Menurut Sasterawan Negara, Prof. Emeritus Muhammad Haji Salleh,

Puisi ialah teras kepada sastera dan teras yang indah pula. Keindahan yang paling cantik terlihat dalam puisi. Kita simpan mutu manikamnya dalam kata-kata kita. Sebab itu puisi itu penting. Dan, puisi itu juga ialah bentuk yang digunakan oleh peribahasa dan pemikiran kita yang terkumpul daripada ratusan generasi dan ribuan tahun. Jadi, itulah makna puisi. Dan, kita juga melihat bentuk-bentuk yang pintar, syair dan jangan lupa pantun.

Menerusi festival tersebut, Prof. Emeritus Muhammad Haji Salleh turut memberikan penekanan terhadap peri pentingnya pantun yang baru sahaja dijadikan warisan UNESCO pada tahun ini kerana pantun tiada tolok bandingannya di dunia ini berbanding dengan puisi lain seperti haiku. Menurut beliau, puisi seperti pantun boleh digunakan dalam semua perkara daripada mendodoi anak, menggoda wanita, meminang, majlis perkahwinan, adat-istiadat sehinggalah ceramah dan sebagainya. Oleh sebab kepelbagaian fungsinya dan keindahannya, warisan tersebut perlu dijaga dengan baik.

Festival puisi yang berlangsung selama empat hari dengan tujuh segmen tersebut menampilkan 59 orang pemuisi dari 20 buah negara. Melalui festival tersebut, Malaysia menampilkan Sasterawan Negara seperti Prof. Emeritus Muhammad Haji Salleh dan Datuk Dr. Zurinah Hassan, tokoh bahasa, iaitu Prof. Datuk Seri Dr. Awang Sariyan, dan penerima SEA Write Award seperti Dato’ Prof. Rahman Shaari, Datuk Jasni Matlani, Prof. Madya Dr. Lim Swee Tin dan Zainal Abidin Suhaili atau Abizai. Tokoh Malaysia yang lain yang turut menyampaikan puisi ialah tokoh pemikiran Melayu (Dato’ A. Aziz Deraman, mantan Ketua Pengarah DBP), Raja Teromba (Datuk Paduka Rosli Saludin), Presiden PEMUISI (Malaysia), Presiden Kelab Penulis KDM, tokoh seni budaya, penerima Anugerah Srikandi Numera 2017, penggiat sastera Siam, personaliti TV (SISO Kopratasa), Persatuan Kebudayaan Orang Asli Perak, para profesor dari univerisiti, penggiat sastera dan juga juara sayembara puisi peringkat kebangsaan.

Peserta dari Indonesia terdiri daripada tokoh sastera seperti Joko Pinurbo dan Chavchay Saifullah, Tarmizi (Penyair Rumahitam) dan Asrizal Nur (penerima Anugerah Sagang) dan Thailand pula menampilkan Zakariya Amataya (penerima SEA Write Award). Wakil dari Rusia ialah Dr. Victor Pogadaev dan Dr. Surya Suryadi ialah wakil dari Belanda dan mereka merupakan pendidik dan penggiat sastera. Negara lain yang mengetengahkan tokoh sastera menerusi festival puisi tersebut ialah Azerbaijan (Prof. Habib Zarbaliyev), Australia (Prof. Ismet Fanany), Timor Leste (Abe Barreto Soares), Dr. Azim Yuldashev  dan Nazokat Mixratillayeva (Uzbekistan), dan Brunei (Dr. Chong Ah Fok). Belgium pula menampilkan Naning Scheid (penggiat Teater), Singapura diwakili oleh Mohd Khair Mohd Yasin (Komposer dan Penulis Lirik terkemuka) dan Itali disertai oleh Stefano Romano (Jurugambar/Penulis terkemuka). Negara Mauritania, Jepun, Yaman, China dan India diwakili oleh pelajar antarabangsa.

Festival yang diadakan ini mendapat sambutan yang menggalakkan daripada pelayar media sosial DBP. Festival puisi ini satu daripada tanggungjawab DBP bagi mengembangkan bahasa dan sastera serta merapatkan hubungan antara negara melalui program kesusasteraan.

Menurut Ketua Pengarah DBP, Datuk Abang Sallehuddin Abg. Shokeran,

Kita telah membina satu jambatan kerjasama yang erat bagi rakan-rakan yang belum kenal antara satu sama lain, belum lagi mengenali penyair dari negara masing-masing. Ini merupakan satu langkah untuk kita mempererat kerjasama. Insya-Allah, DBP akan menjadikan festival puisi ini sebagai acara tahunan. Seperti harapan Datuk Seri Pengerusi Lembaga Pengelola juga, kita jadikan festival ini sebagai salah satu acara yang kita akan rancang pada setiap tahun dan untuk tujuan bagi sokongan nanti apabila kita mengaktifkan semula Majlis Bahasa Melayu Antarabangsa.

Menerusi ucapan penutupnya, Ketua Pengarah DBP berharap agar semua pihak memainkan peranan dalam menyokong usaha DBP memperkenalkan atau mengantarabangsakan bahasa Melayu di luar sana.


Kota Wabak

Untuk mendapatkan maklumat terkini, ikuti kami melalui Telegram

Sempena musim COVID-19 masih melanda Malaysia dan dunia, Zulkifli Salleh membaca kembali novel penting Albert Camus, The Plague, dan mencungkil pengajaran daripadanya.

Sejak akhir bulan Januari 2020, The Plague menjadi sensasi global. Dalam beberapa minggu kebelakangan, jualan edisi terjemahan bahasa Inggeris di United Kingdom meningkat lebih 1000 peratus. Di Jepun, naskhah ini terjual dengan hebat sekali berbanding jumlah jualannya selama 31 tahun sebelumnya …

Dalam perkongsian media sosial, warganet mendakwa bahawa Dean Koontz telah lebih awal meramalkan wabak virus korona akan merebak di serata dunia, iaitu pada tahun 2019 hingga 2020. Ramalan ini dikatakan tertulis dalam novelnya terbitan tahun 1981, Eyes of Darkness. Namun begitu, dakwaan itu dikatakan sebahagiannya palsu. Pada hakikatnya, Koontz sendiri menyangkal kerelevanan novel itu dengan wabak COVID-19 (memanggil virus senjata biologi dalam novelnya sebagai “Wuhan-400”, namun ciri-ciri virus fiksyen ini tidak sama dengan COVID-19). Sebaliknya, Koontz lebih minat merujuk novel Albert Camus, La Peste, yang diterjemahkan ke dalam bahasa Inggeris sebagai The Plague, yang dianggap berpengaruh dan mencapai tahap klasik. Melalui The Plague, Camus, penerima Hadiah Nobel Kesusasteraan, dikenali oleh berjuta-juta orang pembaca.

Sejak akhir bulan Januari 2020, The Plague menjadi sensasi global. Dalam beberapa minggu kebelakangan, jualan edisi terjemahan bahasa Inggeris di United Kingdom meningkat lebih 1000 peratus. Di Jepun, naskhah ini terjual dengan hebat sekali berbanding jumlah jualannya selama 31 tahun sebelumnya, dan sekurang-kurangnya sebuah kedai buku terpaksa mencatukan sebuah naskhah untuk satu orang. Ya, di seluruh dunia orang ramai membeli panik The Plague! Penerbit yang mampu melihat keuntungan dalam situasi tergesa-gesa membuat ulang cetak.

Kota Oran, Algeria, negara kelahiran Albert Camus pernah beberapa kali dilanda oleh wabak. Pandemik wabak ketiga kota itu berasal usul dari Yunan, yang kemudian merebak ke Hong Kong dan Canton, dan seterusnya ke seluruh kota dan kota pelabuhan di seluruh dunia. Mark Honigsbau dalam The Pandemic Century: A History of Global Contagion from the Spanish Flu to COVID-19 menyatakan, “Disyaki punca wabak ini merebak daripada Atlanticos, kapal wap batu arang yang tiba di Kota Crescent pada akhir Oktober 1924, selepas belayar dari Oran, Algeria, kota pelabuhan wabak yang terkenal dan diabadikan dalam novel tahun 1947 Camus.”

Dalam The Plague, Camus memulakan naratifnya tentang wabak yang melanda kota Oran. Bagi mengisahkan penularan wabak, Camus memulakan novelnya dengan memerihalkan latar kota itu dan kehidupan sosial penduduknya. Digambarkan sebuah kota yang boleh dikatakan mengalami kemerosotan alam sekitar: keindahan latar dan tumbuh-tumbuhannya mula menghilang. Camus memerihalkan, “Harus diakui bahawa kotanya sendiri tidaklah elok, tetapi kelihatan tenang. Oleh sebab itu, waktu yang cukup lama diperlukan untuk menyedari apa yang membezakannya daripada begitu banyak kota perniagaan di mana-mana pun.”

Pemilihan Oran sebagai “kota wabak” membuatkan Camus cuba menunjukkan yang kota merupakan tapak subur untuk wabak lahir dan membiak. Di kotalah wabak selalu berlaku, seperti Wabak Athens, Maut Hitam (The Black Death) di serata kota Eropah, Eurasia dan Afrika Utara, Wabak Besar London, Marseille, dan terkini, kota Wuhan. Sememangnya, Camus mempunyai pengetahuan tentang wabak yang pernah berlaku di kota-kota, yang dapat diperhatikan melalui pemeriannya:

Bayangan luar biasa yang tidak cocok dengan kota kuning kelabu yang agak ramai pada jam itu, lebih mendengung daripada gaduh. Pendeknya, kota yang bahagia, sekiranya bahagia bisa disertai kemuraman. Ketenangan yang damai dan tidak peduli itu hampir tanpa susah payah mengingkari gambaran dan bayangan lama yang diceritakan tentang bencana tersebut. Misalnya, kota Athens yang terkena epidemik wabak ditinggalkan burung-burung, kota-kota di negara China penuh orang sekarat yang membisu, para narapidana di Marseille menimbun mayat-mayat basah kuyup ke dalam lubang-lubang, pembangunan dinding tinggi di Provence guna menghentikan angin wabak yang dahsyat, Jaffa dengan pengemis-pengemisnya yang menjijikkan; katil-katil lembap busuk yang melekat di tanah Konstantaniah (kini, Istanbul), orang sakit yang dipegang dengan jepitan, barisan doktor yang mengenakan pelitup muka ketika Maut Hitam, persetubuhan orang yang masih hidup di kuburan Milan, gerobak-gerobak orang mati di kota London yang ketakutan. Di mana-mana di semua tempat itu, tanpa henti malam dan siang selalu padat dengan teriakan manusia yang tidak berkeputusan.

(Sampar/The Plague, diterjemah oleh NH Dini, 1985)

Bagi Camus, “tiada tikus, tiada wabak”. Beberapa wabak yang berlaku sepanjang zaman, dipercayai berpunca daripada tikus atau pinjal, seperti Wabak Justinian, Maut Hitam dan pandemik wabak ketiga. Tikus, seperti yang dicatatkan oleh William H. McNeill dalam Plagues and Peoples, ialah haiwan perosak yang licik. Meskipun kapal sudah diarahkan berlabuh di tengah laut untuk mencegah wabak merebak, haiwan ini masih dapat mendarat. Tikus (dan pinjal) kadangkala boleh datang ke pantai, walaupun manusia dicegah berbuat demikian. Frank M. Snowden dalam Epidemics and Society: From the Black Death to the Present menjelaskan, apabila tikus membawa pinjal yang dijangkiti di dalam bulunya, ia akan jatuh sakit dan mati, maka pinjal akan melompat pula ke badan hangat haiwan yang lain, sama ada roden ataupun manusia. Beliau seterusnya merujuk novel Camus, yang “tidak memeranjatkan, petunjuk pertama wabak yang kerap membawa kematian secara dramatik berlaku di atas jalan.”

Camus membayangkan musibah yang akan melanda kota Oran dengan kematian tikus-tikus yang luar biasa. Bermula pada 16 April, ketika Dr. Bernard Rieux keluar dari tempat kerjanya, kakinya terpijak seekor tikus mati di ruang tunggu depan pintu. Pada waktu itu, tanpa perhatian, dia singkirkan binatang tersebut lalu menuruni tangga. Akan tetapi, ketika sampai di kaki lima, dia berfikir bahawa tidak mungkin seekor tikus berlegar di situ. Dia berpatah balik untuk memberitahu penjaga gedung, M. Michel. Malam itu juga, sebelum naik ke tempat tinggalnya, sewaktu Rieux berdiri di lorong gedung, dia melihat seekor tikus besar, bulunya basah, muncul dari hujung yang gelap dan berjalan sempoyongan. Binatang itu berhenti seolah-olah mencari keseimbangan, lalu berlari ke arahnya, berhenti lagi, kemudian berputar-putar sambil mengeluarkan suara seperti menjerit. Akhirnya binatang itu tergeletak, darah tersembur dari muncungnya yang setengah terbuka. Kematian tikus secara aneh itu terus menimbulkan kecurigaan Dr. Rieux.

Bagi menunjukkan wabak sedang melanda kota Oran, Camus menunjukkan jumlah tikus mati yang dikumpulkan semakin bertambah, hasil pengumpulan setiap pagi yang semakin banyak. Sejak hari keempat, tikus-tikus mulai keluar untuk mati secara gerombolan. Dari tingkat bawah tanah dan ruang sempit. Dari bilik bawah dan longkang. Tikus-tikus itu naik berurutan memanjang, berjalan terhuyung-huyung dan sempoyongan di tempat terang, kemudian tubuh mereka terbalik dan mati di hadapan manusia. Waktu malam, di koridor-koridor atau di tepi jalan, kedengaran jelas teriakan keriut tikus-tikus itu.

Tatkala jumlah tikus mati semakin meningkat, orang mula dijangkiti penyakit dan ada yang melibatkan kematian. Apabila pesakit dan kematian meningkat berlipat ganda, maka dipercayai bahawa epidemik sedang melanda. Demikianlah keyakinan Dr. Rieux. Daripada perbincangannya dengan Dr. Castel yang pernah berkhidmat lama di China dan meneliti beberapa kes di Paris, Rieux berpendapat, sememangnya yang sedang melanda Oran ialah penyakit wabak, meskipun penyakit itu sudah hilang di dunia Barat (malah Castel sendiri tidak bersetuju). Namun begitu, setelah Castel pula menelaah buku lamanya dan menghabiskan masa berjam-jam di perpustakaan, Castel membuat kesimpulan dan memberitahu Rieux: “Tikus-tikus mati kerana wabak atau kerana sesuatu yang mirip sekali dengan wabak. Tikus menyebarkan puluhan ribu kutu yang akan meneruskan jangkitan secara eksponen kalau tidak dicegah tepat waktunya.”

Camus tidak mengambil masa yang lama untuk memberitahu bahawa wabak sedang melanda kota Oran. Perkataan ‘wabak’ baru diucapkan untuk pertama kalinya dalam novel ini. Beliau memerihalkan, walaupun bencana ialah sesuatu yang lumrah, manusia selalu tidak bersedia untuk menghadapinya: “Dalam sejarah dunia telah terjadi epidemik wabak yang sama banyaknya dengan jumlah perang. Padahal wabak dan perang selalu menyergap manusia tanpa persiapan. Rieux juga tidak bersiap-siap, seperti halnya penduduk kota kami. Sebab itu, harus dimengerti kebimbangannya. Begitu pula harus dimengerti betapa dirinya terbelah antara kekhuatiran dan kepercayaan.”

Prefect atau Gabenor Wilayah akhirnya mengumumkan “situasi darurat sampar. Tutup kota!” Penutupan kota boleh dikatakan sama seperti pelaksanaan kawalan keluar masuk (lockdown) di banyak negara atau Perintah Kawalan Pergerakan (PKP) di negara kita. Pihak berkuasa melaksanakan langkah penutupan kota yang ketat, iaitu tidak membenarkan penduduk kota itu keluar masuk sesuka hati. “Setelah beberapa hari mempertimbangkan kemungkinan mereka yang telah pergi sebelum epidemik, pihak berkuasa memberi izin. Namun begitu, Prefecture juga menekankan bahawa mereka yang kembali itu sama sekali tidak akan bisa keluar lagi dari Oran. Mereka bebas datang, namun mereka tidak bebas pergi lagi.” Pihak berkuasa juga mengawal kota dengan ketat dan tidak memungkinkan penduduknya melarikan diri.

Sikap orang ramai yang tidak memandang berat akan bencana yang sedang dan akan menimpa mereka, dicatatkan oleh Camus, “Mulai saat ini, dapat dikatakan wabak menjadi masalah yang melibatkan kami semua. Hingga waktu itu, meskipun timbul kejutan dan kekhuatiran kerana kejadian aneh tersebut, masing-masing penduduk kota masih melanjutkan sebisanya kegiatan di tempat biasanya. Dan pastilah hal itu akan berlangsung demikian.” Bahkan, pertunjukan opera tetap diadakan seminggu sekali. Panggung wayang pula tetap terus mengadakan tayangan.

Penduduk kota Oran meneruskan kehidupan harian mereka seperti lazim, dengan memenuhi jalan-jalan atau duduk-duduk di teres kafe. Pada umumnya, mereka bukan pengecut, lebih saling berseloroh daripada mengeluh, dan kelihatan senang hati menerima ketidaknyamanan yang tentunya tidak akan berlangsung lama. Jadi, kehidupan lahiriah dapat diselamatkan.

Banyak kajian yang menunjukkan bahawa pelaksanaan kawalan keluar masuk ketika penularan COVID-19, sehingga orang terpaksa “duduk rumah” dan hanya dibenarkan keluar rumah untuk urusan penting, seperti membeli barang keperluan harian dan tujuan perubatan, menyebabkan orang ramai yang terlibat hidup dalam kesepian. Kehidupan yang sedemikian rupa akibat serangan pandemik COVID-19, telah pun dialami oleh penduduk Oran yang dilanda oleh wabak bubonik. Hidup dalam keterasingan itu jelas diperihalkan oleh Camus seperti petikan yang berikut:

Memang, salah satu akibat yang paling menonjol daripada penutupan pintu kota adalah perpisahan secara tiba-tiba yang dialami orang tanpa persiapan untuk itu. Misalnya, ibu-ibu dan anak-anak, suami-suami, kekasih-kekasih yang beberapa hari sebelumnya mengira akan berpisah untuk sementara. Mereka berdakapan di platform stesen kota kami sambil hanya mengucapkan dua atau tiga nasihat, kerana yakin akan bertemu kembali beberapa hari atau beberapa pekan kemudian. Mereka terbawa oleh kepercayaan manusia yang bodoh, hampir tidak bisa memalingkan perhatian daripada kesusahan mereka yang rutin untuk sedikit memusatkan fikiran pada keberangkatan itu. Kini dengan penutupan pintu kota, mendadak mereka terpisah, tidak bisa saling berjumpa atau saling berhubungan, mereka tidak berdaya berbuat sesuatu pun.

Bagi kebanyakan penduduk kota Oran, perpisahan itu hanya akan berakhir bersama-sama epidemik. Untuk meredakan penderitaan akibat perpisahan dan penderitaan kerana membayangkan mereka yang tidak dapat bersama-sama anak-anak, isteri atau kekasih, mereka menumpukan kegiatan dalam kehidupan yang lebih aktif di luar rumah mereka. Namun begitu, wabak menyebabkan hidup pasif, sekadar berpusing-pusing di dalam sebuah kota yang murung.

Terkurung di kota yang terpisah dari dunia luar menyebabkan amalan hidup kejiranan seakan-akan tidak wujud lagi. Masing-masing hidup sendiri-sendiri dengan dirasuk oleh kebimbangan dan ketakutan. Seperti yang diberitahu oleh Camus, “lebih-lebih di puncak kesendirian itu, tidak seorang pun bisa mengharapkan bantuan tetangga, lalu masing-masing memikul kesusahan sendiri. Secara baik atau bermusuhan, jawapan selalu tidak memuaskan ini; jadi lebih baik menghentikan usaha berhubungan untuk meringankan beban di hati.”

Apabila berlaku wabak, termasuk pandemik COVID-19, kaedah konvensional biasanya digunakan, iaitu kuarantin. Bagi orang yang pernah dikenakan kuarantin, seperti yang berlaku di Oran, terpahat kisah duka dan derita mereka, “yang semuanya tampak curiga.” Hal ini demikian kerana, mereka dipisahkan daripada penduduk lain yang pasti ada sebabnya. “Dan muka mereka adalah muka orang yang mencari sebab-sebab itu, muka orang yang kecemasan. Semua orang memiliki pandangan mata hampa. Mereka tampak menderita kerana sama sekali dipisahkan daripada apa yang membuat mereka hidup sebelumnya. Dan kerana mereka tidak bisa selalu berfikir kepada kematian, mereka tidak memikirkan sesuatu pun.”

Mereka mengalami perasaan patah hati kerana kuarantin dan disebabkan seakan-akan diabaikan oleh sanak saudara mereka. Orang yang dikenakan kuarantin seakan-akan hilang akal kerana kesedihan dan kemalangan, malah berkelakuan aneh. Oleh itu, “sepulang daripada kuarantin lalu membakar rumah mereka dengan maksud memusnahkan kuman-kuman wabak. Sukar sekali untuk memberantas perbuatan itu yang membahayakan seluruh daerah kerana angin keras, maka kebakaran mudah merebak.”

Marshall Cohen yang menulis “‘Broken Heart Syndrome’ Has Increased During the COVID-19 Pandemic, Small Study Suggests” merujuk kajian yang baru sahaja diterbitkan. Kajian yang melibatkan dua buah hospital di Ohio mendapati peningkatan signifikan dalam “sindrom patah hati” dalam kalangan sesetengah pesakit. Kajian itu memerhatikan 1914 orang pesakit dari tempoh dua bulan yang berbeza, termasuk sampel lebih 250 orang pesakit yang dimasukkan ke hospital pada bulan Mac dan April, iaitu ketika puncak awal pandemik. Kajian itu merumuskan bahawa peningkatan berkemungkinan berkait dengan “psikologi, sosial, dan stres ekonomi” yang disebabkan oleh pandemik, yang termasuk “kuarantin yang dikenakan, kurang interaksi sosial, peraturan penjarakan fizikal yang ketat, dan kesan ekonomi terhadap kehidupan orang ramai”.

Albert Camus mengingatkan, wabak tidak mudah lenyap dari muka bumi ini, dan pastinya, sentiasa bersiap sedia untuk menyarang manusia yang sering lalai:

Once more it was devising ways of foiling the strategies adopted against it, appearing where it was least expected and disappering just where it seemed already well settled. Once more, it was making effort to astound.

Pada suatu subuh cerah bulan Februari, akhirnya pintu-pintu kota Oran dibuka semula, disambut meriah oleh penduduk yang beberapa bulan sebelum itu masih ragu-ragu bahawa wabak telah pun berakhir. Namun begitu, di sebalik segala kemeriahan di kota itu, Rieux teringat bahawa kegembiraan itu masih tetap terancam, kerana dia sedar, meskipun khalayak yang bersuka ria itu tidak menyedari, kita akan belajar daripada buku-buku bahawa basil (kuman) wabak tidak pernah mati atau menghilang buat selama-lamanya. Bahawa basil dapat menetap berpuluh-puluh tahun tertidur di perabot rumah dan pakaian. Basil menunggu dengan sabar di dalam bilik tidur, di dalam bilik bawah tanah, di dalam peti-peti, di sapu tangan, atau segala alat tulis serta kertasnya. Dan barangkali, pada suatu hari, sebagai pelajaran bagi manusia, wabak akan membangunkan tikus-tikus kembali, kemudian menyuruh tikus mati di tempat-tempat terbuka di sebuah kota yang bahagia.

Camus, Albert, 1985. Sampar. Diterjemah oleh NH Dini. Jakarta: Yayasan Pustaka Obor. (Teks asal dalam bahasa Perancis).

Camus, Albert, 2002. The Plague. Diterjemah oleh Buss, Robin. London: Penguin. (Teks asal dalam bahasa Perancis).

Zulkifli Salleh ialah mantan Pengarah Penerbitan Dewan Bahasa dan Pustaka (DBP), selain pernah menjawat tugas sebagai Ketua Bahagian Ensiklopedia, Ketua Editor Buku Sastera dan Ketua Editor Majalah di DBP. Antara hasil karyanya termasuk Idea-idea Besar Ekonomi Politik Dunia (DBP, 2019) dan Krisis Tidak Berhujung (DBP, 2018).


Kritikan Sastera Tanah Air Lesu atau Sudah Mati?

Untuk mendapatkan maklumat terkini, ikuti kami melalui Telegram

Raja Yusoff Ariffin mengambil perhatian beberapa isu yang timbul selepas Forum Sastera “Dunia Kritikan Sastera di Malaysia Lesu” pada 17 September 2020 di Dewan Bahasa dan Pustaka serta Fokus Dewan Sastera 02/2021 yang ditulis oleh Mana Sikana. Adakah kritikan sastera benar-benar tidak mampu disegarkan kembali atau memerlukan suatu sisi perspektif baharu untuk melihatnya “sihat” kembali?

Bidang kritikan sastera Malaysia sekarang dianggap lesu. Terdapat juga yang mengatakannya telah mati, meskipun perkara ini masih boleh diperhalusi lagi. Kajian mendapati antara sebab bidang kritikan sastera Malaysia lesu ialah para pengkritik mengkritik karya kerana pilihan dan minat sendiri. Pelajar di universiti yang mempelajari sastera pula tidak dilatih menjadi pengkritik, tetapi hanya untuk mendapatkan ijazah dan mencari pekerjaan setimpal. Hal ini mungkin berlaku kerana bidang kritikan bukanlah satu bidang yang utama dalam pendidikan sastera di universiti. Secara pandangan naif, mungkin dengan adanya ijazah sarjana kritikan, akan lahirlah lebih ramai pengkritik sastera.

Pada masa ini, ramai pengkritik prolifik yang telah berundur daripada menulis apa-apa lagi kritikan atas pelbagai sebab. Yahaya Ismail misalnya, bagaikan merajuk kerana sering dibidas oleh penulis. Sebenarnya, para penulis wajar berterima kasih kepada Yahaya yang rajin mengkritik karya sastera pada era 1980-an. Kesilapan beberapa orang penulis ini secara tidak disedari telah merosakkan momentum kritikan sastera dan tanah air sejak 40 tahun lamanya.

Ramai pula yang menganggap bahawa kritikan sastera itu mesti tulisan yang ilmiah dan mesti dilahirkan oleh kalangan sarjana dari universiti. Hal ini juga merupakan satu kesilapan kerana tumpuan yang lebih penting ialah persoalan teks (yang diteliti) dan hujah-hujahnya. Dalam hal ini, sesiapa sahaja mampu menekuninya, hanya daya dia mahu menulis dan boleh menulis sahaja yang menjadi persoalannya. Tepuk dada tanya selera.

Sebenarnya pada era ini, kritikan (jika dikira begitu) masih hidup, tetapi kritikan “tidak rasmi”, iaitu catatan-catatan ulasan tentang sesebuah karya hanya berlegar-legar dalam ruang media sosial dan sesama kumpulan penulis. Malah, lebih menggusarkan lagi apabila pengkritik semasa tidak membicarakan karya penulis sekarang, sedangkan jika diperhatikan, sudah banyak yang lebih baik daripada karya-karya penulis era 1980-an.

Tambahan lagi, hubungan kebanyakan penulis-pengkritik pada hari ini sangat dingin. Pada era 1970-an dan 1980-an, penulis-pengkritik bersahabat dan boleh berbincang. Malangnya, hal ini kini nampaknya kurang diteruskan, malah tidak ada program atau inisiatif yang mampu mencetuskan pertemuan ini dengan sihat.

Kelesuan yang dirasakan mungkin kerana banyak kritikan yang terikat dengan teori dan perspektif teori. Pengarang pula, tidak memanfaatkan teori kajian sastera, barangkali kerana kreativiti mereka tidak memerlukan teori. Mungkin ada tetapi jarang yang mahu menggunakan teori kerana lebih mementingkan idea.

Perlu difahami bahawa “lesu” bererti “masih bernyawa” dan masih boleh dirancakkan kembali. Namun demikian, benarkah dunia kritikan sastera Malaysia sebenarnya hanya sudah lesu atau sememangnya, sudah mati? Jika lesu, bagaimanakah kita menyegarkannya semula, atau jika sudah mati, apakah kaedah untuk benar-benar menghidupkannya kembali?

Menurut penyair, deklamator dan pengkritik sastera terkenal tanah air, Dato’ Rahman Shaari, “lesu” dan “mati” itu adjektif pada keadaan, dan boleh disebutkan salah satunya. Jika lesu, boleh disegarkan kembali, tetapi kalau sudah mati, selesai.

Katanya, akan muncul kritikan teoritis yang hebat untuk membersihkan suasana sastera “ikut suka” yang kini menyubur di Facebook. Kritikan teoritis, katanya, akan menyatakan yang baik dan yang lemah secara umum.

Rahman memberi contoh, pengkritik akan menganggap bahawa sajak-sajak yang berima sehingga 15 baris memualkan, misalnya, “kini/ramai penakut dari pemberani/baik dalam tugas atau seni/baik saudagar atau tani/mereka bimbang rugi seguni/tiada untung teguran begini/dimarahi sana-sini/mereka mahukan pujian warna-warni/konon tokoh terbaik zaman ini”. Petikan ini merupakan contoh yang benar-benar menimbulkan rasa meluat. Kemudian, seorang pengkritik akan menggunakan teori untuk mengkritiknya secara habis-habisan. Di sinilah kritikan teoritis itu dapat dilaksanakan dengan bijak.

Jumlah lulusan universiti yang terlatih kini, jelas Rahman, lebih daripada mencukupi untuk melahirkan pengkritik. Tetapi, beliau bersama-sama Mana Sikana ialah pengkritik terakhir yang memilih cara kupasan, penekanan unsur seni dan tema karya. Hal yang sudah kurang dipakai oleh pengkritik kontemporari.

Bagi Rahman, kritikan perlu menyatakan kelemahan di samping kelebihan. Namun demikian, pada zaman media sosial sekarang, “kaki kacau” akan menjawab apabila kelemahannya ditunjukkan. Mereka menjawab dalam Facebook yang merupakan hasil fikiran tiga minit, padahal dalam polemik sastera dekad 1960-an dan 1970-an, hal-hal sebegini difikirkan selama seminggu, dengan suntingan editor majalah atau akhbar, berbanding Facebook yang tiada penyunting.

Bagi Rahman Shaari lagi, sajak-sajak kini tersiar bebas dan mudah menerima ucapan tahniah walaupun begitu banyak yang perlu dikritik agar mantap. Oleh sebab itu, dalam keadaan sekarang, para pengkritik saling berbincang dan bertanya, mahukah mereka mengkritik sajak “gergasi” itu.

Kata Rahman, kritikan dekad 1960-an dan 1970-an penuh sindiran dan hentaman, terutamanya oleh Mohd Affandi Hassan, Baha Zain, Mana Sikana, Yahaya Ismail, dan beliau sendiri. Baha misalnya menyebutkan, “plot cerpen tertentu karya pengarang A, adalah tangkai bunga kertas yang bermaksud dibengkok-bengkokkan sesuka hati tanpa sandaran ilmu.” Kini, ayat sedemikian menjadi tabu. Pengarang dan penyokong akan membalasnya di Facebook. Maka, perkara yang sebenarnya perlu ditekankan dalam kritikan sastera ialah ilmu sastera dan ilmu bantu, dan bukannya ilmu kritik.

Menurut Prof. Dr. Hashim Ismail pula, dunia kritikan sastera Malaysia sebenarnya belum mati lagi. Katanya, hal itu hanya anggapan yang disebabkan oleh wadah umum, seperti akhbar dan majalah yang menyiarkan ruang kritikan yang semakin terhad, selain mengalami perubahan zaman. Menurut Pengarah Pusat Kajian Kecemerlangan Melayu, Universiti Malaya itu, pengkritik yang tinggal hari ini hanyalah sarjana. Pengkitik yang bukan sarjana amat berkurangan. Anggapan tersebut timbul baginya kerana sarjana mempunyai wadahnya yang tersendiri, dan mereka menulis kritikan dalam jurnal akademik atau di seminar sahaja.

Baginya, kelesuan yang dirasakan mungkin kerana banyak kritikan yang terikat dengan teori dan perspektif teori. Pengarang pula, tidak memanfaatkan teori kajian sastera, barangkali kerana kreativiti mereka tidak memerlukan teori. Mungkin ada tetapi jarang yang mahu menggunakan teori kerana lebih mementingkan idea. Hal ini juga berlaku kerana banyak kritikan yang lebih mencari kebaikan dan mengelakkan kontroversi.

Kelesuan juga dirasai kerana segelintir sahaja yang mengkritik kelemahan karya, malah kebanyakannya seperti mencari kekuatan karya terlebih dahulu. Jika mengkritik kelemahan, ia hanya sedikit sahaja, dan berlapik.

Akhirnya, kritikan tidak lagi kritis, ataupun banyak terikat dengan format teori. Pengkritik tidak banyak berterus terang demi menjaga emosi pengarang kerana tulisan kritikan ilmiah telah menjadi format yang standard (dan entah siapa yang menjadikannya suatu standard yang harus diikuti): jangan emosi, dan tidak boleh berat sebelah, tetapi mesti berbahasa ilmiah. Justeru, kritikan menjadi mendatar, dan “mengikut buku” semata-mata.

Raja Yusoff Ariffin atau Raja Yusoff Raja Ariffin dilahirkan pada 21 Ogos 1962 di Pulau Tiga Kanan, Parit, Perak. Beliau menulis puisi (sajak dan pantun), cerpen, rencana, ulasan, kritikan, dan berita sejak tahun 1982. Raja Yusoff merupakan ahli Persatuan Penulis Kuala Lumpur, rakan Tajulmedia Melayu dan pernah menganggotai PAKSI. Antara karyanya termasuklah buku esei Raja (Yusoff Ariffin) dalam Sastera Rakyat (1991), kumpulan drama remaja Sketsa Bas Mini (DBP, 1993), novel kanak-kanak Bangsal di Tepi Pantai (Vital Star, 1997), dan kumpulan puisi Belum Selesai (ITBM, 2016). Pernah memenangi Tempat Ketiga dalam Pertandingan Menulis Sajak sempena Sambutan 40 Tahun Perpustakaan Negara Malaysia, Hadiah Karya Bestari (1998), Tempat Ketiga dalam Peraduan Menulis Esei Sempena Sambutan 20 Tahun Harakah (2007), Sagu Hati dalam Pertandingan Menulis Sajak sempena 40 Tahun GAPENA (2012), Hadiah Karya Darul Ridzuan V kategori rencana sastera (2016), Hadiah Sastera Darul Ridzuan VI kategori rencana sastera (2018), dan Tempat Kedua bagi Pertandingan Mencipta Pantun “Beraya di Kampung Warisan Melayu” Satu Property (2020).